text:
SETLHOGO SA KA FA NTLE | RE KA FENYA JANG GO TLHOBAELA?
Go Tlhobaela ka Lelapa
Janet a re: “Nakwana morago ga loso lwa ga rre, monna wa me o ne a mpolelela gore o ratana le mosadi yo mongwe. Go ise go ye kae, o ne a tsaya diaparo tsa gagwe tsotlhe a sa mpolelela a bo a ntlogela le bana ba rona ba babedi.” Janet o ne a bona tiro mme o ne a sa kgone go duelela ntlo ka madi ao. Kwantle ga mathata a madi, o ne a lebana le mathata a mangwe. A re: “Go tlhobaela ka maikarabelo ano a ke neng ke tshwanetse go a sikara ke le nosi go ne go nkimela. Ke ne ke ikutlwa molato ka gonne ke sa kgone go tlamela banake jaaka batsadi ba bangwe. Tota le gone jaanong ke sa ntse ke tlhobaela ka gore batho ba akanyang ka nna le banake. A ba ka tswa ba akanya gore ga ke a tsaya matsapa ape go sireletsa lenyalo la me?”
Go rapela go ile ga thusa Janet go laola maikutlo a gagwe le go atamalana le Modimo. A re: “Ke tlhobaela thata bosigo ka gonne go a bo go didimetse. Go rapela le go bala Baebele go nthusa gore ke kgone go robala. Temana e ke e ratang thata ke Bafilipi 4:6, 7 e e reng: ‘Lo se ka lwa tlhobaela ka sepe, mme mo go sengwe le sengwe ka thapelo le mokokotlelo mmogo le go ntshiwa ga ditebogo a dikopo tsa lona di itsisiwe Modimo; mme kagiso ya Modimo e e gaisang kakanyo yotlhe e tla disa dipelo tsa lona le maatla a lona a mogopolo.’ Ke feditse masigo a le mantsi ke rapela mme kagiso ya ga Jehofa e ile ya nkgomotsa.”
Mo Therong ya gagwe ya kwa Thabeng, Jesu o ne a bua mafoko ano a a kgothatsang a a malebana le thapelo a a dirang mo maemong otlhe a a re tlhobaetsang: “Rraalona o itse dilo le fa e le dife tse lo di tlhokang le pele ga lo mo kopa.” (Mathaio 6:8) Mme gone, re tshwanetse go mo kopa. Thapelo ke tsela ya botlhokwa ya go ‘atamela Modimo.’ Diphelelo tsa seno ke eng? “O tla lo atamela.”—Jakobe 4:8.
Ke boammaaruri gore fa re sena go bolelela Modimo ditlhobaelo tsa rona re ikutlwa botoka. Mme gape “Moutlwi wa thapelo” e bong Jehofa, o thusa botlhe ba ba dumelang mo go ene. (Pesalema 65:2) Ke gone ka moo Jesu a ileng a ruta balatedi ba gagwe gore ba ‘rapele ka metlha le gore ba se ka ba lesa.’ (Luke 18:1) Re tshwanetse go nna re kopa Modimo gore a re kaele le go re thusa, re tlhatswegile pelo gore o tla re duela ka ntlha ya tumelo ya rona. Ga re a tshwanela go belaela keletso kgotsa bokgoni jwa gagwe jwa go re thusa. Fa re ‘rapela re sa kgaotse,’ re bontsha gore re na le tumelo ya mmatota.—1 Bathesalonika 5:17.
GO NNA LE TUMELO GO KAYA ENG?
Tota tumelo ke eng? Tumelo e akaretsa go “tsenya kitso” ka Modimo. (Johane 17:3) Re ka dira jalo ka go ithuta dikgopolo tsa Modimo tse di mo Baebeleng. Re ithuta gore o a re bona e bile o batla go re thusa. Le fa go ntse jalo, tumelo ya mmatota ga e akaretse fela go itse sengwe ka Modimo. Gape tumelo e kaya go atamalana le ene. Fela jaaka go sa itiragalele fela gore re atamalane le tsala nngwe, go atamalana le Modimo go tshwanetse go tseelwa matsapa. Tumelo ya rona e “okediwa” ke go ithuta ka Modimo, go “dira dilo tse di mo itumedisang” le go lemoga tsela e a re thusang ka yone. (2 Bakorintha 10:15; Johane 8:29) Tumelo eno e thusa Janet go fenya go tlhobaela.
Janet a re: “Selo se se nthusitseng go nna le tumelo mo go Jehofa ke tsela e ke neng ke bona a nthusa ka yone kgato ka kgato. Gantsi re ne re lebana le tshiamololo e go neng go lebega re ka se kgone go e itshokela. Ka metlha fa ke rapela, Jehofa o ne a re thusa ka tsela e ke neng ke sa e solofela. Fa ke mo leboga, ke gakologelwa dilo tse dintsi tse a ntiretseng tsone. Ka metlha o ne a re thusa ka nako e e tshwanetseng, gantsi e le ka nako e re neng re tlhoka thuso ka yone. E bile o nneile ditsala tsa mmatota tsa banna le basadi ba Bakeresete. Ba nkema nokeng ka dinako tsotlhe e bile ba tlhomela banake sekao se se molemo.” *
“Ke a itse gore ke ka ntlha yang fa Jehofa mo go Malaki 2:16 a re: ‘Ke tlhoile tlhalo.’ E utlwisa molekane yo o se nang molato botlhoko. Go setse go fetile dingwaga monna wa me a ntlogetse mme ka dinako tse dingwe ke jewa ke bodutu e bile ke ikutlwa ke se motho wa sepe. Fa seo se direga, ke dira sengwe go thusa mongwe mme seo se dira gore ke ikutlwe botoka.” Janet ga a tlhole a tlhobaela thata ka gonne o dirisa molaomotheo wa Baebele o o reng a se ka a itlhaola. *—Diane 18:1.
Modimo ke “rraagwe basimane ba ba se nang rre le moatlhodi wa batlholagadi.”—Pesalema 68:5
Janet a re: “Ke gomodiwa thata ke go itse gore Modimo ke ‘rraagwe basimane ba ba se nang rre le moatlhodi wa batlholagadi.’ Le ka motlha a ka se re latlhe jaaka monna wa me a dirile.” (Pesalema 68:5) Janet o a itse gore Modimo ga a re leke ka “dilo tse di bosula.” Go na le moo, o re naya botlhale “ka bopelotshweu” e bile o re naya “maatla a a fetang a a tlwaelegileng” gore re fenye tlhobaelo.—Jakobe 1:5, 13; 2 Bakorintha 4:7.
Mme go tweng fa re tlhobaediwa ke masetlapelo?
^ ser. 10 Fa o batla ditsela tse dingwe tsa go fenya go tlhobaela, bona makasine wa Tsogang! wa July 2015 wa setlhogo se se reng “A o Laola Botshelo Jwa Gago?” o o gone mo www.jw.org/tn.


c: text/html

text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Jeremia 17:1-27
17 “Boleo jwa Juda bo kwadilwe ka pene e e setang ya tshipi.+ Bo gabilwe ka ntlha ya teemane mo sekwalelong sa pelo ya bone,+ le mo dinakeng tsa dibeso tsa bone,+2 fa bomorwaabone ba gakologelwa dibeso tsa bone le dikota tsa bone tse di boitshepo go bapa le setlhare se se golang thata, mo dithoteng tse di kwa godimo,+3 mo dithabeng tse di mo nageng. Dikhumo tsa gago, matlotlo otlhe a gago, ke tla a naya batho gore ba a gape+—mafelo a gago a a kwa godimo ka ntlha ya go leofa go ralala dikarolo tsotlhe tsa gago tsa naga.+4 Ka go rata ga gago, o ne wa tlogela sa gago se o neng o se ruile boswa se ke neng ke se go neile.+ Gape ke tla dira gore o direle baba ba gago mo lefatsheng le o sa le itseng;+ gonne lo tlhoseditswe jaaka molelo mo bogaleng jwa me.+ O tla nna o tuka ka bosakhutleng.”5 Jehofa o buile jaana: “Go hutsegile monna yo o nonofileng yo o ikanyang motho wa mo lefatsheng+ mme a dira nama lebogo la gagwe,+ le yo pelo ya gagwe e fapogang mo go Jehofa.+6 Mme eleruri o tla nna jaaka setlhare se se emeng se le nosi mo lebaleng le le sekaka mme ga a na go bona fa molemo o tla;+ o tla nna mo mafelong a a phaphaletseng mo nageng, mo lefatsheng la letswai le le sa nniweng.+7 Go segofetse monna yo o nonofileng yo o ikanyang Jehofa, le yo Jehofa e leng tshepo ya gagwe.+8 Ruri o tla nna jaaka setlhare se se jadilweng fa metsing, se se romelang medi ya sone mo moseleng wa metsi; mme ga a na go bona fa mogote o tla, dikala tsa gagwe tse di nang le makakaba di tla nna tse di golang thata.+ Mme mo ngwageng wa komelelo+ ga a na go tlhobaela, le fa e le go tlogela go ntsha maungo.9 “Pelo e boferefere go gaisa sengwe le sengwe mme e gagamalela se e se batlang.+ Ke mang yo o ka e itseng?10 Nna, Jehofa, ke hukutsa pelo,+ ke tlhatlhoba diphilo,+ le go naya mongwe le mongwe go ya ka ditsela tsa gagwe,+ go ya ka maungo a ditiro tsa gagwe.+11 Yo o dirang dikhumo, mme e se ka tshiamiso, o ntse jaaka lesogo le le phuthileng se le sa se bayang.+ O tla di tlogela mo sephatlong sa malatsi a gagwe,+ le mo bokhutlong jwa gagwe o tla itshupa a se na tlhaloganyo.”+12 Go tswa kwa tshimologong go na le setulo sa bogosi se se kwa godimo se se galalelang;+ ke lefelo la lefelo la rona le le boitshepo.+13 Wena Jehofa, e bong tsholofelo ya Iseraele,+ botlhe ba ba go tlogelang ba tla tlhabisiwa ditlhong.+ Ba ba ntlhanogelang+ ba tla kwalwa mo lefatsheng, gonne ba tlogetse motswedi wa metsi a a tshelang, e bong Jehofa.+14 Mphodise tlhe Jehofa, mme ke tla fola.+ Mpoloke, mme ke tla bolokega;+ gonne o pako ya me.+15 Bonang! Go na le ba ba nthayang ba re: “Lefoko la ga Jehofa le kae?+ Mma le tsene, tsweetswee.”16 Mme fa e le nna, ga ke a potlakela go tlogela go nna modisa yo o go setseng morago, e bile ga ke a supa ke eletsa letsatsi la go itlhoboga. Wena o itsile mafoko a dipounama tsa me; a tlile fa pele ga sefatlhego sa gago.17 O se ka wa nna selo se se tshosang mo go nna.+ O botshabelo jwa me mo motlheng wa masetlapelo.+18 A babogisi ba me ba tlhabisiwe ditlhong,+ mme nna ka namana ke se ka ka tlhabisiwa ditlhong ka gope.+ A e nne bone ba ba welwang ke poifo, mme nna ka namana ke se ka ka welwa ke poifo. Ba tlisetse letsatsi la masetlapelo,+ mme o ba robaganye ka go ba senya go menagane gabedi.+19 Jehofa o ntheile a re: “Tsamaya, mme o eme mo kgorong ya bomorwa batho e dikgosi tsa Juda di tsenang ka yone le e di tswang ka yone, le mo dikgorong tsotlhe tsa Jerusalema.+20 Mme o ba reye o re, ‘Utlwang lefoko la ga Jehofa, lona dikgosi tsa Juda le Juda yotlhe le lona lotlhe banni ba Jerusalema, ba lo tsenang ka dikgoro tseno.+21 Jehofa o buile jaana: “Disang meya ya lona,+ mme ka letsatsi la sabata lo se ka lwa sikara morwalo ope o lo tshwanetseng go tsena ka one mo dikgorong tsa Jerusalema.+22 Mme lo se ka lwa ntsha morwalo ope kwa magaeng a lona ka letsatsi la sabata; gape lo se ka lwa dira tiro epe gotlhelele.+ Mme lo itshepise letsatsi la sabata, fela jaaka ke ne ka laela borraalonamogologolwane;+23 mme ga ba ka ba reetsa kgotsa go sekega tsebe ya bone,+ ba ne ba thatafatsa thamo ya bone+ gore ba se ka ba utlwa le gore ba se ka ba amogela kotlhao epe.”’+24 “‘“Mme go tla diragala gore, fa lo nkutlwa tota,”+ go bua Jehofa, “gore lo se ka lwa tsena ka morwalo ope mo dikgorong tsa motse ono ka letsatsi la sabata+ le go itshepisa letsatsi la sabata ka go se dire tiro epe ka lone,+25 ruri go tla tsena dikgosi le dikgosana ka dikgoro tsa motse ono,+ di ntse mo setulong sa bogosi sa ga Dafide,+ di pagame kara le dipitse, tsone le dikgosana tsa tsone, banna ba Juda le banni ba Jerusalema; mme ruri motse ono o tla nniwa ka bosakhutleng.26 Eleruri batho ba tla tla ba tswa kwa metseng ya Juda le go dikologa Jerusalema le go tswa kwa lefatsheng la Benjamine+ le kwa nageng yotlhe e e kwa tlase+ le kwa kgaolong e e dithaba+ le kwa Negebe,+ ba tlisa tshupelo e e fisiwang e feletse+ le setlhabelo+ le tshupelo ya dijo tsa ditlhaka+ le lebano+ ba tlisa gape le setlhabelo sa go ntshiwa ga ditebogo mo ntlong ya ga Jehofa.+27 “‘“Mme fa e le gore ga lo na go nkutlwa ka go itshepisa letsatsi la sabata le go sa rwale morwalo,+ mme go tsenwa ka one ka dikgoro tsa Jerusalema ka letsatsi la sabata, ke tla tshuba molelo mo dikgorong tsa gagwe,+ mme eleruri o tla laila ditora tsa Jerusalema+ tsa bonno mme ga o na go tima.”’”+

robotstxt: allowed

filter: keep


text:
Today's featured content
Gaborone, Sekgowa /ˌɡæbəˈroʊniː/ or /ˌxɑːbəˈroʊneɪ/), ke leina le le gatisitsweng kana le le biditsweng go reelela toropo ka Kgosi Kgosi Gabarone) Gaborone ke toropo kgolo mo Botswana e na le palo ya batho ba ba 191,776 tse di gatisitsweng ka ngwaga wa 2006 go ya ka dipatlisiso, se e le sesupo sa gore 10% ya Botswana jotlhe ka bophara e kwa Gaborone.
Ka gonne toropo e ga ene mathata a merafe gape e gaufi le metsi a a phepa, toropo e e agetswe go nna motsemogolo ka ngwaga wa 1960s fa lefatshe la Bechuanaland Protectorate le tsaya puso, le bo le nna lefatshe le le ikemetseng ka nosi. Mo gare ga toropo e go na le madirelo a dikgwebo, tse di bitswang mafelo a marekisetso, le mafelo a ga goromente a agilweng kwa bophirima jwa marekisetso a. Toropo e e nggwe ya ditoropo tse di golang mo lefatsheng, se se bakile mathata a tlhaelo ya lefatshe le go ipaya mo go seng ka fa molaong. Toropo e e nale dikgotlhang tse di tsenang mo lefatsheng go tswa ko Zimbabwe le Aferika borwaka ngwaga wa 1980. ►Read more
Toropo ya Gaborone e fithelwa magare ga thaba ya Kgale le Oodi, fa nokeng ya Notwane, ko ntlheng ya borwabotlhaba jwa Botswana, gape e le gaufi le mololwane wa Aferika borwa. Toropo e e dirisa lebala la difofane la Sir Seretse Khama. Ke kgaolo ya bodiredi le boeteledipele ka bo yone, gape ke motsemogolo wa kgaolo ya borwabotlhaba. Banni ba Botswana ba bitsa toropo e ba re Gabs .


text:
bana
DIPOLELO TSE DI TSHWANTSHITSWENG TSA BAEBELE
Jehofa o Naya Solomone Botlhale
Kgosi Solomone o ne a le botlhale go gaisa dikgosi tsotlhe tsa lefatshe. Go tlile jang gore Solomone a nne botlhale? Ke diphoso dife tse a ileng a di dira?
DIPOLELO TSE DI TSHWANTSHITSWENG TSA BAEBELE
Aborahame o Nna Tsala ya Modimo
Modimo o ne a bitsa Aborahame a re ke tsala ya gagwe. Re ka nna ditsala tsa Modimo jang?
DITHUTO TSE DI KA KOKOANNGWANG
BONA DITHUTO TSE DI KA ITSEELWANG KGOTSA TSA PRINTIWA
MO DIMAKASINENG TSA RONA
NNA TSALA YA GA JEHOFA
Thuto 8: Phutha o Nne Phepa
NNA TSALA YA GA JEHOFA


text:
ATAMALANA LE MODIMO
“Moduedi Wa ba Ba Mmatlang ka Tlhoafalo”
A Jehofa o anaanela se baobamedi ba gagwe ba se dirang go leka go mo itumedisa? Bangwe ba ka nna ba re nnyaa, ba bolela gore Modimo ga a re kgatlhegele. Mme go bua jalo tota ke go senya Modimo leina. Lefoko la gagwe e leng Baebele le neela bosupi. Le re tlhomamisetsa gore Jehofa o anaanela maiteko a baobamedi ba gagwe ba a dirang. Ela tlhoko mafoko a ga moaposetoloi Paulo a a mo go Bahebera 11:6.
Go tlhokega eng go itumedisa Jehofa? Paulo a re: “Kwantle ga tumelo ga go kgonege go itumedisa [Modimo] sentle.” Ela tlhoko gore Paulo ga a re go thata go itumedisa Modimo kwantle ga tumelo. Go na le moo, moaposetoloi a re ga go kgonege go dira jalo. Ka mafoko a mangwe, go botlhokwa go nna le tumelo gore re itumedise Modimo.
Ke tumelo e e ntseng jang e e itumedisang Jehofa? Tumelo ya rona e tshwanetse go akaretsa dilo tse pedi. Sa ntlha, re “tshwanetse go dumela gore o gone.” Re ne re ka kgona jang go itumedisa Modimo fa e le gore re belaela gore o teng? Le fa go ntse jalo, tumelo ya mmatota e akaretsa se se fetang seo, ka gonne tota le madimona a dumela gore Jehofa o teng. (Jakobe 2:19) Fa re dumela gore tota Modimo o teng, seo se tshwanetse sa re tlhotlheletsa go dira sengwe, se se rayang gore, re tshwanetse go bontsha gore re na le tumelo ka go tshela ka tsela e e itumedisang Modimo.—Jakobe 2:20, 26.
Sa bobedi, re “tshwanetse go dumela gore” Modimo ke “moduedi.” Motho yo o nang le tumelo ya mmatota o tlhatswegile pelo tota gore maiteko a gagwe a go tshela ka tsela e e itumedisang Modimo ga se a lefela. (1 Bakorintha 15:58) Re ka itumedisa Jehofa jang fa e le gore re belaela gore o kgona e bile o batla go re duela? (Jakobe 1:17; 1 Petere 5:7) Motho yo o akanyang gore Modimo o tshwanetse a bo a sa kgathale, a sa re anaanele e bile a le pelotshetlha tota ga a itse Modimo yo Baebele e buang ka ene.
Jehofa o duela bomang? Paulo a re: “Ba ba mmatlang ka tlhoafalo.” Buka nngwe e e kwaletsweng baranodi ba Baebele e bolela gore lefoko la Segerika le le ranotsweng e le “mmatlang ka tlhoafalo” ga le kaye “go ya go batla” go na le moo, le kaya go tla mo Modimong “ka go mo obamela.” Buka e nngwe e tlhalosa lediri leno la Segerika e le tsela e e akantshang maiteko a magolo thata. Ee, Jehofa o duela ba tumelo ya bone e ba tlhotlheletsang go mo obamela ka lorato lo lo tswang pelong le ka tlhoafalo.—Mathaio 22:37.
Re ka itumedisa Jehofa jang fa e le gore re belaela gore o kgona e bile o batla go re duela?
Jehofa o duela jang baobamedi ba gagwe ba ba ikanyegang? O ba solofeditse tuelo e e botlhokwa thata ya isagwe e e bontshang bopelotshweu le lorato lwa gagwe lo logolo—botshelo jo bo sa khutleng mo lefatsheng la Paradaise. (Tshenolo 21:3, 4) Tota le gone jaanong, batho ba ba batlang Jehofa ka tlhoafalo ba nna le masego a magolo. Ka thuso ya moya o o boitshepo le botlhale jo bo fitlhelwang mo Lefokong la gagwe, ba tshela botshelo jo bo itumedisang le jo bo kgotsofatsang.—Pesalema 144:15; Mathaio 5:3.
Ga go pelaelo gore Jehofa ke Modimo yo o anaanelang le yo o itumelelang tirelo e e ikanyegang ya baobamedi ba gagwe ba ba tlhoafetseng. A go itse seo go go tlhotlheletsa gore o batle go atamalana le ene? Fa e le gore go ntse jalo, ke eng o sa ithute mo go oketsegileng malebana le kafa o ka bontshang le go lwela go nna le tumelo e Jehofa a tla e duelang?
Dikgaolo Tsa Baebele Tse di ka Balwang ka Ngwanatsele


text:
BaθuoλoYίa: 7.7 /10 (Πoλύ kaλή)
Πλnpoφopίeς | Tailers
Hθoπoιoί: Jill Scott, Anika Noni Rose, Lucian Msamati, Nikki Amuka-Bird, Desmond Dube, Tumisho Masha, Bongeka Mpongwana, David Oyelowo, John Kani, Vusi Kunene, Harriet Lenabe, Colin Salmon, Idris Elba, Lindani Nkosi, Vasco Shoba, Kabelo Thai, Percy Matsemela, Tau Maserumule, Thabo Malema, Tehepo Maphanyane, Shombi Ellis, Brendan Kupa, Motsheresanyi Sefanyetso, Kudrah Alabi, Khudaga Kagiso, Kgomotso Delia Tshwenyego, Karabo Mpai, Pascar Proctor, Sandiswe Mdiza, Vuyisele Otukile, Rebagamang Sekgekge, Sapphire Seeletso, Mpho Pheko, Keeletsang Pelaelo, Seingwaeng Kgafela, Ikanyeng Dipatane, Pauline Mana Letsatle, Thataysone Mongwediele, Losika 'Luzboy' Seboni, Kgosi Goodwill, Winston Ntshona,
Eknvoθeσίa: Anthony Minghella
Eίδoς: Comedy, Drama, Mystery ...


text:
Kafa Boroutšhara Jono Bo ka Go Solegelang Molemo ka Gone
Boroutšhara jono bo tla go thusa gore o itumelele go ithuta Lefoko la Modimo, Baebele. Ditemana tse di tlhagang kwa bofelong jwa serapa sengwe le sengwe di bontsha gore ke kae mo Baebeleng ya gago mo o ka bonang dikarabo tsa dipotso tse di nang le dinomoro.
Fa o ntse o sekaseka ditemana tseo, ela tlhoko kafa di arabang dipotso tseo ka gone. Basupi ba ga Jehofa ba tla itumelela go go thusa go tlhaloganya bokao jwa Ditemana tseo.—Bala Luke 24:32, 45.
Ela tlhoko: Dikgatiso tsotlhe tse di umakilweng mo boroutšhareng jono di gatisitswe ke Basupi ba ga Jehofa.
Ithute mo go Oketsegileng
THULAGANYO YA GO ITHUTA BAEBELE
Thuto ya Baebele e Tshwarwa Jang?
Basupi ba ga Jehofa ba itsege mo lefatsheng lotlhe ka thulaganyo ya bone ya go ruta batho Baebele mahala. Bona gore e dirwa jang.


text:
POLELO 87
Jesu yo Mmotlana mo Tempeleng
BONA mosimane yono yo o buang le banna ba bagolo. Banna bano ke barutisi kwa tempeleng ya Modimo kwa Jerusalema. Mme mosimane yono ke Jesu. O setse a godile go se kae. Jaanong o dingwaga di le 12.
Barutisi bano ba gakgamaditswe ke go bo Jesu a itse dilo tse dintsi ka Modimo le tse di kwadilweng mo Baebeleng. Mme gone ke eng fa Josefa le Marea bone ba seyo fano? Ba kwa kae? A re bone.
Ngwaga le ngwaga Josefa o tla le ba lelapa la gagwe kwa Jerusalema go tla moletlong o o kgethegileng o o bidiwang Tlolaganyo. Ke loeto lo loleele go tswa Nasaretha go ya Jerusalema. Ga go na ope yo o nang le koloi, e bile ga go na diterena. Di ne di seyo mo motlheng oo. Bontsi jwa batho ba ne ba tsamaya ka dinao, mme go ne go ba tsaya mo e ka nnang malatsi a le mararo go goroga kwa Jerusalema.
Mo nakong eno Josefa o na le lelapa le legolo. Go na le bomonnawe Jesu le bokgaitsadie ba ba botlana ba ba tshwanetseng go tlhokomelwa. Mo ngwageng ono, Josefa le Marea le bana ba bone ba tsere loeto lo loleele go boela gae kwa Nasaretha. Ba akanya gore Jesu o na le batho ba bangwe ba ba tsereng loeto mmogo le bone. Mme fa ba goroga kwa gae, ga ba bone Jesu. Ba mmatla mo go ba losika le mo ditsaleng tsa bone, mme ga a yo! Ka jalo, ba boela Jerusalema go ya go mmatla teng.
La bofelo ba fitlhela Jesu a na le barutisi. O ba reeditse e bile o ba botsa dipotso. Batho botlhe ba gakgamaditswe ke tsela e Jesu a leng botlhale ka yone. Mme Marea o mo raya a re: ‘Ngwanaka, ke ka ntlha yang fa o re dirile selo seno? Nna le rrago re ne re tshwenyegile thata re leka go go batla.’
Jesu o ba araba jaana: ‘Ke ka ntlha yang fa lo ne lo tshwanetse go mpatla? A lo ne lo sa itse gore ke tshwanetse ka bo ke le mo ntlong ya ga Rre?’
Ee, Jesu o rata go nna kwa a ka ithutang ka Modimo gone. A ga se tsela e le rona re tshwanetseng go ikutlwa ka yone? Fa Jesu a le kwa gae kwa Nasaretha, o ne a ya dipokanong beke nngwe le nngwe go ya go obamela. O ne a ithuta dilo di le dintsi mo Baebeleng ka gonne ka metlha a ne a reetsa ka tlhoafalo. A re tshwaneng le Jesu mme re latele sekao sa gagwe.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Pesalema 119:1-176
119 Go itumela ba ba se nang molato mo tseleng ya bone,+Ba ba tsamayang mo molaong wa ga Jehofa.+2 Go itumela ba ba bolokang dikgakololo tsa gagwe;+Ba nna ba mmatla ka pelo yotlhe.+3 Tota ga ba a dira tshiamololo epe.+Ba tsamaile mo ditseleng tsa gagwe.+4 O ntshitse ditaelo tsa gago ka taolo+Gore di bolokwe ka kelotlhoko.+5 Oo, e kete ditsela tsa me di ka bo di tlhomamisitswe ka thata+Gore ke boloke melao ya gago!+6 Foo ke ne nka se tlhabiwe ke ditlhong,+Fa ke leba ditaelo+ tsa gago tsotlhe.7 Ke tla go baka ka pelo e e thokgameng,+Fa ke ithuta ditshwetso tsa gago tsa boatlhodi tse di siameng.+8 Ke nna ke boloka melao ya gago.+O se ka wa ntlogela gotlhelele.+ב [Behth]9 Lekau+ le tla ntlafatsa tselana ya lone jang?Ka go nna le itebeletse kafa lefokong la gago.+10 Ke go batlile ka pelo ya me yotlhe.+O se ka wa dira gore ke fapoge ditaelo+ tsa gago.11 Ke bolokile lefoko la gago mo pelong ya me,+Gore ke se ka ka go leofela.+12 Go bakwa wena, wena Jehofa.Nthute melao ya gago.+13 Ka dipounama tsa me ke boletse+Ditshwetso tsotlhe tsa boatlhodi tsa molomo wa gago.+14 Ke ile ka itumela+ mo tseleng ya dikgakololo tsa gago,Fela jaaka mo dilong tse dingwe tsotlhe tse di tlhwatlhwakgolo.+15 Ke tla tlhatlhanya ka ditaelo tsa gago,+Mme ke tla leba ditselana tsa gago.+16 Ke tla bontsha go rata melao ya gago.+Ga nkitla ke lebala lefoko la gago.+ג [Giʹmel]17 Direla motlhanka wa gago ka tsela e e tshwanetseng, gore ke tshele+Le gore ke boloke lefoko la gago.+18 Bipolola matlho a me, gore ke lebe+Dilo tse di gakgamatsang tse di tswang mo molaong wa gago.+19 Ke moagi fela wa moeng mo lefatsheng.+O se ka wa mphitlhela ditaolo tsa gago.+20 Moya wa me o gateletswe ke go tlhologelelwa+Ditshwetso tsa gago tsa boatlhodi nako yotlhe.+21 O kgalemetse ba ba boikgodiso ba ba hutsitsweng,+Ba ba fapogang ditaelo+ tsa gago.22 Pitika kgobo le lenyatso go tswa mo go nna,+Gonne ke bolokile dikgakololo+ tsa gago.23 Le dikgosana di ntse; di buile mmogo kgatlhanong le nna.+Fa e le motlhanka wa gago, o tlhatlhanya ka melao+ ya gago.24 Gape, ke rata dikgakololo tsa gago,+Jaaka banna ba ba nkgakololang.+ד [Daʹleth]25 Moya wa me o ntse o ngaparetse lorole.+Mpoloke ke tshela kafa lefokong la gago.+26 Ke boletse ditsela tsa me, gore o nkarabe.+Nthute melao ya gago.+27 Dira gore ke tlhaloganye tsela ya ditaelo tsa gago,+Gore ke tle ke tlhatlhanye ka ditiro tsa gago tse di gakgamatsang.+28 Moya wa me o ntse o tlhorega boroko ka ntlha ya khutsafalo.+Ntsholetsa kafa lefokong la gago.+29 Tlosa le tsela ya maaka+ mo go nna,Mme o nkamogele ka molao wa gago.+30 Ke tlhophile tsela ya boikanyegi.+Ke bone ditshwetso tsa gago tsa boatlhodi di tshwanela.+31 Ke ngaparetse dikgakololo+ tsa gago.Ao tlhe Jehofa, o se ka wa ntlhabisa ditlhong.+32 Ke tla siana mo tseleng ya ditaelo+ tsa gago,Ka gonne o dira gore pelo ya me e nne le sebaka.+ה [Heʼ]33 Nthute tsela ya melao ya gago, tlhe Jehofa,+Gore ke e boloke go ya bofelong.+34 Ntira gore ke tlhaloganye, gore ke tle ke boloke molao+ wa gagoLe gore ke o boloke ka pelo yotlhe.+35 Ntira gore ke gate mo tselaneng ya ditaelo tsa gago,+Gonne e nnatefeletse.+36 Retololela pelo ya me mo dikgakololong tsa gago,+E seng mo dipoelong.+37 Dira gore matlho a me a fete a sa bona se se se nang mosola;+Mpoloke ke tshela mo tseleng ya gago.+38 Diragatsa lefoko la gago mo motlhankeng wa gago+Le le dirang gore o boifiwe.+39 Dira gore kgobo ya me e fete, e ke ntseng ke e tshaba,+Gonne ditshwetso tsa gago tsa boatlhodi di molemo.+40 Bona! Ke tlhologeletswe ditaelo+ tsa gago.Mpoloka ke tshela mo tshiamong ya gago.+ו [Waw]41 Mme e kete bopelonomi jwa gago jwa lorato bo ka tla mo go nna, tlhe Jehofa,+Poloko ya gago kafa lefokong la gago,+42 Gore ke tle ke arabe ka lefoko ene yo o nkgobang,+Gonne ke ikantse lefoko la gago.+43 Mme o se ka wa tlosa gotlhelele lefoko la boammaaruri mo molomong wa me,+Gonne ke letetse tshwetso ya gago ya boatlhodi.+44 Mme ke tla boloka molao wa gago ka metlha,+Ka bosakhutleng, le ka bosaengkae.+45 Mme ke tla tsamayatsamaya mo lefelong le le atlhameng,+Gonne ke batlile ditaelo tsa gago.+46 Gape ke tla bua kaga dikgakololo tsa gago fa pele ga dikgosi,+Mme ga nkitla ke tlhabiwa ke ditlhong.+47 Mme ke tla bontsha go rata ditaelo+ tsa gagoTse ke di ratileng.+48 Mme ke tla tsholeletsa diatla tsa me kwa ditaolong tsa gago tse ke di ratileng,+Mme ke tla tlhatlhanya ka melao ya gago.+ז [Zaʹyin]49 Gakologelwa lefoko le o le buileng le motlhanka wa gago,+Le o dirileng gore ke le letele.+50 Eno ke kgomotso ya me mo pogisegong ya me,+Gonne lefoko la gago le mpolokile ke tshela.+51 Ba ba boikgodiso ba ntshotlile mo go feteletseng.+Ga ke a fapoga molao wa gago.+52 Ke gakologetswe ditshwetso tsa gago tsa boatlhodi go tswa bosasimologeng, wena Jehofa,+Mme ke iponela kgomotso.+53 Ke tshwerwe ke kgakatsego e kgolo ka ntlha ya baikepi,+Ba ba tlogelang molao wa gago.+54 Melao ya gago e fetogile dipina mo go nna+Mo ntlong ya boagi jwa me jwa boeng.+55 Ke gakologetswe leina la gago bosigo, wena Jehofa,+Gore ke boloke molao wa gago.+56 Le seno tota se fetogile sa me,Ka gonne ke bolokile ditaelo tsa gago.+ח [Chehth]57 Jehofa ke kabelo ya me;+Ke solofeditse go boloka mafoko a gago.+58 Ke nolofaditse sefatlhego sa gago ka pelo ya me yotlhe.+Nkutlwele botlhoko ka-fa lefokong la gago.+59 Ke akantse ka ditsela tsa me,+Gore ke busetse dinao tsa me mo dikgakololong tsa gago.+60 Ke ne ka itlhaganela, mme ga ke a ka ka diega+Go boloka ditaolo tsa gago.+61 Megala ya baikepi e ne ya ntikanyetsa.+Molao wa gago ga ke a ka ka o lebala.+62 Ke a tsoga bosigogare gore ke go ntshetse ditebogo+Ka ntlha ya ditshwetso tsa gago tsa boatlhodi tse di siameng.+63 Ke molekane wa botlhe ba ba go boifang,+Le wa ba ba bolokang ditaelo tsa gago.+64 Bopelonomi jwa gago jwa lorato, wena Jehofa, bo tladitse lefatshe.+Nthute melao ya gago.+ט [Tehth]65 O dirisane sentle ruri le motlhanka wa gago,+Wena Jehofa, kafa lefokong la gago.+66 Nthute se se molemo,+ tlhaloganyo+ le kitso,+Gonne ke bontshitse tumelo+ mo ditaolong tsa gago.67 Pele ke nna mo pogisegong ke ne ke leofa ka phoso,+Mme jaanong ke bolokile lefoko la gago.+68 O molemo e bile o dira molemo.+Nthute melao ya gago.+69 Ba ba boikgodiso ba ntshasitse maaka.+Fa e le nna, ke tla boloka ditaelo tsa gago ka pelo ya me yotlhe.+70 Pelo ya bone ga e utlwe sepe fela jaaka mafura.+Fa e le nna, ke ntse ke rata molao wa gago.+71 Go molemo ka nna gore ke bo ke bogisitswe,+Gore ke tle ke ithute melao ya gago.+72 Molao+ wa molomo wa gago o molemo mo go nna,+Go feta dikapetla di le diketekete tsa gouta le selefera.+י [Yohdh]73 Diatla tsa gago di ntirile, mme di ne tsa ntlhomamisa ka thata.+Ntire gore ke tlhaloganye, gore ke tle ke ithute ditaelo tsa gago.+74 Ba ba go boifang ke ba ba mponang ba bo ba ipela,+Gonne ke letetse lefoko la gago.+75 Ke itse sentle Jehofa, gore ditshwetso tsa gago tsa boatlhodi di tshiamo+Le gore o mpogisitse ka boikanyegi.+76 Tsweetswee a bopelonomi jwa gago jwa lorato bo nkgomotse,+Kafa lefokong le o le rayang motlhanka wa gago.+77 A mautlwelobotlhoko a gago a tle mo go nna, gore ke nne ke tshela;+Gonne ke rata molao wa gago.+78 A ba ba boikgodiso ba tlhabiwe ke ditlhong, gonne ba ntsieditse kwantle ga lebaka.+Fa e le nna, ke tlhatlhanya ka ditaelo tsa gago.+79 A ba ba go boifang ba boele kwa go nna,+Le ba ba itseng dikgakololo tsa gago.+80 A pelo ya me e itshupe e se na molato mo melaong+ ya gago,Gore ke se ka ka tlhabiwa ke ditlhong.+כ [Kaph]81 Moya wa me o tlhologeletswe poloko ya gago;+Ke letetse lefoko la gago.+82 Matlho a me a tlhologeletswe lefoko la gago,+Fa ke ntse ke re: “O tla nkgomotsa leng?”+83 Gonne ke setse ke ntse jaaka modutwana+ mo mosing.Ga ke a lebala melao ya gago.+84 Malatsi a motlhanka wa gago a makae?+O tla diragatsa leng katlholo kgatlhanong le ba ba mpogisang?+85 Ba ba boikgodiso ba epile mamena gore ba ntshware,+Ba ba sa dumalaneng le molao+ wa gago.86 Ditaolo tsa gago tsotlhe ke boikanyegi.+Ba mpogisitse kwantle ga lebaka. Nthuse tlhe.+87 Ka lobakanyana ba ka bo ba mphedisitse mo lefatsheng;+Mme nna ga ke a ka ka tlogela ditaelo+ tsa gago.88 Mpoloka ke tshela kafa bopelonoming jwa gago jwa lorato,+Gore ke boloke kgakololo ya molomo wa gago.+ל [Laʹmedh]89 Ka bosakhutleng, tlhe Jehofa,+Lefoko la gago le emisitswe kwa magodimong.+90 Boikanyegi jwa gago ke jwa kokomana morago ga kokomana.+O tlhomamisitse lefatshe ka thata, gore le nne le eme.+91 Di eme kafa ditshwetsong tsa gago tsa boatlhodi go tla go fitlha gompieno,+Gonne tsotlhe ke batlhanka ba gago.+92 Fa ke ne ke sa rate molao wa gago,+Foo nkabo ke nyeletse mo pogisegong ya me.+93 Ga nkitla ke lebala ditaelo+ tsa gago ka bosakhutleng,Ka gonne o mpolokile ke tshela ka tsone.+94 Ke wa gago. Mpoloka tlhe,+Ka gonne ke batlile ditaelo tsa gago.+95 Baikepi ba ntetetse, gore ba ntshenye.+Ke nna ke itshupa ke etse tlhoko dikgakololo tsa gago.+96 Ke bone bokhutlo jwa boitekanelo jotlhe.+Taolo ya gago e bophara thata.מ [Mem]97 A bo ke rata molao+ wa gago jang ne!Ke tlhatlhanya ka one letsatsi lotlhe.+98 Taolo ya gago e ntira botlhale go feta baba ba me,+Ka gonne ke ya me ka bosakhutleng.+99 Ke setse ke na le temogo e ntsi go feta barutisi ba me botlhe,+Ka gonne ke tlhatlhanya ka dikgakololo+ tsa gago.100 Ke itshwara ka tlhaloganyo e kgolwane go feta banna ba bagolwane,+Ka gonne ke bolokile ditaelo tsa gago.+101 Ke thibetse dinao tsa me mo tselaneng nngwe le nngwe e e bosula,+Ka boikaelelo jwa gore ke boloke lefoko la gago.+102 Ga ke a fapoga mo ditshwetsong tsa gago tsa boatlhodi,+Gonne o ntaile.+103 A bo mafoko a gago a nnile boleta jang ne mo magalapeng a me,Go feta tswina ya dinotshe mo molomong wa me!+104 Ke itshwara ka tlhaloganyo ka ntlha ya ditaelo tsa gago.+Ke gone ka moo ke tlhoileng tselana nngwe le nngwe ya maaka.+נ [Nun]105 Lefoko la gago ke lobone lwa lonao lwa me,+Le lesedi la tsela ya me.+106 Ke dirile maikano, mme ke tla a diragatsa,+Gore ke boloke ditshwetso tsa gago tse di siameng tsa boatlhodi.+107 Ke bogisitswe thata.+Ao tlhe Jehofa, mpoloka ke tshela kafa lefokong la gago.+108 Tsweetswee ipelele ditshupelo tse ke di dirang ka go rata tsa molomo wa me, tlhe Jehofa,+Mme o nthute ditshwetso tsa gago tsa boatlhodi.+109 Moya wa me o mo seatleng sa me ka metlha;+Mme ga ke a lebala molao wa gago.+110 Baikepi ba mpeetse serai,+Mme ga ke a fapoga ditaelo+ tsa gago.111 Ke tsere dikgakololo tsa gago e le thuo ka bosakhutleng,+Gonne ke boitumelo jwa pelo+ ya me.112 Ke retoloseditse pelo ya me mo go direng melao+ ya gagoKa bosakhutleng, go ya bofelong.+ס [Saʹmekh]113 Ke tlhoile ba ba pelopedi,+Mme ke ratile molao+ wa gago.114 O lefelo la me la go iphitlha le thebe+ ya me.Ke letetse lefoko la gago.+115 Tlogang fa go nna, lona badirabosula,+Gore ke boloke ditaelo tsa Modimo wa me.+116 Ntshegetsa kafa lefokong la gago, gore ke nne ke tshela,+Mme o se ka wa ntlhabisa ditlhong ka ntlha ya tsholofelo ya me.+117 Ntshegetsa, gore ke tle ke bolokwe,+Mme ke tla tlhoma matlho mo melaong ya gago ka metlha.+118 O kgaphetse kgakala botlhe ba ba fapogang mo melaong+ ya gago;Gonne tsietso ya bone ke maaka.+119 O dirile gore baikepi botlhe ba lefatshe ba kgaotse+ jaaka manyelo.Ka jalo ke ratile dikgakololo+ tsa gago.120 Nama ya me e nnile le go tsitsibana ka ntlha ya go go boifa;+Mme ke ntse ke boifa ka ntlha ya ditshwetso tsa gago tsa boatlhodi.+ע [ʽAʹyin]121 Ke diragaditse katlholo le tshiamo.+Ako o se ka wa ntlogelela ba ba ntsietsang!+122 Nna moemedi wa motlhanka wa gago ka ntlha ya se se molemo.+A ba ba ikgodisang ba se ka ba ntsietsa.+123 Matlho a me a tlhologeletswe poloko ya gago+Le lefoko+ la gago le le siameng.124 Direla motlhanka wa gago kafa bopelonoming jwa gago jwa lorato,+Mme o nthute melao+ ya gago.125 Ke motlhanka wa gago.+ Ntira gore ke tlhaloganye,+Gore ke tle ke itse dikgakololo+ tsa gago.126 Ke nako ya gore Jehofa a tseye kgato.+Ba tlodile molao wa gago.+127 Ke gone ka moo ke ratileng ditaelo+ tsa gagoGo feta gouta, le eleng gouta e e itshekileng.+128 Ke gone ka moo ke tsereng ditaelo tsotlhe kaga dilo tsotlhe di siame;+Ke tlhoile tselana nngwe le nngwe ya maaka.+פ [Peʼ]129 Dikgakololo tsa gago di molemo thata.+Ke gone ka moo moya wa me o di bolokileng.+130 Go lotlega mafoko a gago go naya lesedi,+Go dira gore yo o se nang maitemogelo a tlhaloganye.+131 Ke butse molomo wa me thata, gore ke tle ke hemaheme,+Ka gonne ke tlhologeletswe ditaelo+ tsa gago.132 Retologela kwa go nna o mpontshe kutlwelobotlhoko,+Kafa tshwetsong ya gago ya boatlhodi mo go ba ba ratang leina la gago.+133 Tlhomamisa dikgato tsa me ka thata mo lefokong la gago,+Mme a ke se ka ka gatelelwa ke mofuta ope wa selo se se utlwisang botlhoko.+134 Nkgolola mo motsietsing ope fela wa batho,+Mme ke tla boloka ditaelo+ tsa gago.135 Dira gore sefatlhego sa gago se phatsimele motlhanka wa gago,+Mme o nthute melao+ ya gago.136 Melatswana ya metsi e eletse mo matlhong a me+Ka gonne ga ba a boloka molao+ wa gago.צ [Tsa·dhehʹ]137 O siame, wena Jehofa,+Le ditshwetso tsa gago tsa boatlhodi di thokgame.+138 O laotse dikgakololo+ tsa gago ka tshiamoLe ka boikanyegi jo bo kwa godimo.+139 Tlhoafalo ya me e mpheditse,+Ka gonne baba ba me ba lebetse mafoko a gago.+140 Lefoko la gago le itshekile fela thata,+Le motlhanka wa gago o a le rata.+141 Ga ke sepe e bile ke a nyatsega.+Ga ke a lebala ditaelo+ tsa gago.142 Tshiamo ya gago ke tshiamo ya bosakhutleng,+Mme molao wa gago ke boammaaruri.+143 Ke ne ka tlelwa ke matshwenyego le mathata.+Ke ne ke rata ditaelo+ tsa gago.144 Tshiamo ya dikgakololo tsa gago ke ya bosakhutleng.+Ntira gore ke tlhaloganye, gore ke nne ke tshela.+ק [Qohph]145 Ke biditse ka pelo+ ya me yotlhe. Nkaraba, tlhe Jehofa.+Ke tla boloka melao+ ya gago.146 Ke go biditse. Mpoloka tlhe!+Mme ke tla boloka dikgakololo+ tsa gago.147 Ke phaketse ka makuku a moso,+ gore ke tle ke goe ke kopa thuso.+Ke letetse mafoko a gago.+148 Matlho a me a ntse a le kwa pele ga ditebelo tsa bosigo,+Gore ke tlhatlhanye ka lefoko la gago.+149 A ko o utlwe lentswe la me kafa bopelonoming jwa gago jwa lorato.+Ao tlhe Jehofa, mpoloka ke tshela kafa tshwetsong ya gago ya boatlhodi.+150 Ba ba latelelang boitshwaro jo bo repileng+ ba atametse;Ba katogetse kgakala le molao+ wa gago.151 O gaufi, wena Jehofa,+Mme ditaolo tsa gago tsotlhe di boammaaruri.+152 Ke sale ke itse dingwe tsa dikgakololo+ tsa gago go tswa bogologolong,Gonne o di thaile go ya bosakhutleng.+ר [Rehsh]153 A ko o bone pogisego ya me, o nnamole;+Gonne ga ke a lebala molao+ wa gago.154 A ko o sekaseke kgetsi ya me ya molao o nkgolole;+Mpoloka ke tshela tumalanong le lefoko+ la gago.155 Poloko e kgakala le baikepi,+Gonne ga ba a batla melao+ ya gago.156 Mautlwelobotlhoko a gago a mantsi, wena Jehofa.+A ko o mpoloke ke tshela, kafa ditshwetsong tsa gago tsa boatlhodi.+157 Babogisi ba me le baba ba me ba bantsi.+Ga ke a fapoga mo dikgakololong tsa gago.+158 Ke bone ba ba dirang ka boferefere,+E bile ke utlwa ke na le kilo, ka gonne ga ba a boloka lefoko la gago.+159 Bona tlhe gore ke ratile ditaelo+ tsa gago.Ao tlhe Jehofa, mpoloka ke tshela kafa bopelonoming jwa gago jwa lorato.+160 Moko wa lefoko la gago ke boammaaruri,+Mme tshwetso nngwe le nngwe ya gago e e siameng ya boatlhodi ke ya bosakhutleng.+ש [Sin] kgotsa [Shin]161 Dikgosana ka botsone di mpogisitse go se na lebaka,+Mme pelo ya me e ntse e boifa mafoko a gago.+162 Ke itumelela lefoko la gago+Fela jaaka motho a dira fa a bona thopo e ntsi.+163 Ke tlhoile maaka,+ mme ke nna ke a tlhoile.+Ke ratile molao+ wa gago.164 Ke go bakile ga supa mo letsatsing+Ka ntlha ya ditshwetso tsa gago tse di siameng tsa boatlhodi.+165 Ba ba ratang molao wa gago ba na le kagiso e ntsi,+Mme ga ba na sekgopi.+166 Ke solofetse poloko ya gago, wena Jehofa,+E bile ke dirile ditaelo+ tsa gago.167 Moya wa me o bolokile dikgakololo+ tsa gago,Mme ke di rata fela thata.+168 Ke bolokile ditaelo tsa gago le dikgakololo+ tsa gago,Gonne ditsela tsa me tsotlhe di fa pele ga gago.+ת [Taw]169 E kete selelo sa me sa go kopa ka tlhoafalo se ka atamela fa pele ga gago, tlhe Jehofa.+A ko o dire gore ke tlhaloganye, kafa lefokong la gago.+170 E kete kopo ya me ya go utlwelwa botlhoko e ka tsena fa pele ga gago.+A ko o nkgolole, kafa lefokong la gago.+171 E kete go ka tswa pako mo dipounameng tsa me,+Gonne o nthuta melao+ ya gago.172 E kete loleme lwa me lo ka opela lefoko la gago,+Gonne ditaolo tsa gago tsotlhe di tshiamo.+173 E kete seatla sa gago se ka nthusa,+Ka gonne ke tlhophile ditaelo+ tsa gago.174 Ke tlhologeletswe poloko ya gago, tlhe Jehofa,+E bile ke rata molao wa gago.+175 E kete moya wa me o ka nna o tshela e bile o go baka,+Mme e kete ditshwetso tsa gago tsa boatlhodi di ka nthusa.+176 Ke kgarakgatshegile jaaka nku e e latlhegileng.+ A ko o batle motlhanka wa gago,+Gonne ga ke a lebala ditaelo+ tsa gago.


text:
Atamalana le Modimo
A o Mo ‘Bukeng ya Modimo ya Kgakologelo’?
A JEHOFA o bona maiteko a baobamedi ba gagwe ba a dirang go mo itumedisa? Ee, o a a bona! Ga a bone fela ditiro tsa bone tsa bomodimo le mafoko a bone a go mmaka. Gape o ela tlhoko le fa ba akanya ka ene ka kanaanelo. Sa botlhokwa le go feta, le ka motlha Jehofa a ka se lebale batho ba gagwe le se ba se dirileng. Re ka tlhomamisega jang ka seo? Re bona karabo mo mafokong a a kwadilweng ke moporofeti Malaki.—Bala Malaki 3:16.
Mo lekgolong la botlhano la dingwaga B.C.E., fa Malaki a ne a porofeta, seemo sa bodumedi sa kwa Iseraele se ne se le maswe thata. Baperesiti ba ne ba itlhokomolosa ditiro tsa bone mme batho ba ne ba simolola go dira ditiro tse di tlontlololang Modimo tse di jaaka boloi, boaka le ditiro tsa boferefere. (Malaki 2:8; 3:5) Le fa go ntse jalo, fa batho ba ntse ba dira ditiro tseno tse di bosula, go ne go na le setlhopha sa Baiseraele se se neng sa tswelela se ikanyega. Ba ne ba dira eng?
Malaki o tlhalosa jaana: “Ba ba boifang Jehofa ba ne ba buisana mmogo.” Go boifa Modimo ke nonofo e e siameng. Fano Malaki o tlhalosa Baiseraele ba ba neng ba tlotla Modimo thata e bile ba na le poifo e e siameng ya go sa batle go mo kgopisa. Ela tlhoko gore batho bao ba ba neng ba boifa Modimo ba ne ba “buisana mmogo.” Go lebega ba ne ba kopana go bua dilo tse di siameng ka Jehofa le go kgothatsana gore ba se ka ba kgobiwa marapo kgotsa gore boitshwaro jwa bone bo se ka jwa kgotlelwa ke bosula jo bo neng bo le teng.
Baiseraele ba ba ikanyegang ba ne ba bontsha gore ba boifa Jehofa ka tsela e nngwe e e botlhokwa eno: Ba ne ba “akanya ka leina la gagwe.” Thanolo e nngwe ya re “go tlotlomatsa leina la gagwe.” Batho bao ba ba neng ba boifa Modimo ba ne ba tlotla Jehofa le ka dikakanyo tsa bone. Mo dipelong tsa bone, ba ne ba akanya ka kanaanelo kgotsa ba tlhatlhanya ka Jehofa le ka leina la gagwe le legolo. A Jehofa o ne a bona se ba neng ba se dira?
Malaki a re: “Jehofa a nna a tlhwaya tsebe a ba a reetsa.” Go ne go ntse jaaka e kete go tswa kwa bonnong jwa gagwe jo bo kwa legodimong, Jehofa o ne a reetsa ka ketlotlhoko mme a utlwa lefoko lengwe le lengwe la pako le baobamedi ba gagwe ba neng ba buisana ka lone. Gape o ne a etse tlhoko dilo tsotlhe tse ba neng ba tlhatlhanya ka tsone. (Pesalema 94:11) Mme o ne a sa ele tlhoko fela mafoko a bone le dikakanyo tsa bone tse di molemo.
Malaki a re: “Buka ya kgakologelo ya simolola go kwalwa fa pele ga gagwe.” Buka eo ke rekoto ya batho botlhe ba ba neng ba direla Jehofa ka boikanyegi. Ela tlhoko gore e bidiwa “buka ya kgakologelo.” * Seo se re bontsha gore le ka motlha Jehofa a ka se lebale baobamedi ba gagwe ba ba ikanyegang le dilo tsotlhe tse ba di dirileng go mmaka—tiro, lefoko le kakanyo nngwe le nngwe e e molemo. Mme Modimo o na le lebaka la go ba gakologelwa. O solofetsa go duela batho botlhe ba maina a bone a kwaletsweng ruri mo bukeng ya kgakologelo ka botshelo jo bo sa khutleng. *—Pesalema 37:29.
A bo go gomotsa jang ne, go itse gore Jehofa o anaanela sotlhe se re se dirang go mo obamela ka tsela e e amogelesegang! Mafoko a a mo go Malaki 3:16 a tshwanetse go dira gore re akanya sentle ka kamano ya rona le Jehofa. Re dira sentle fa re ipotsa gore, ‘A leina la me le mo ‘bukeng ya kgakologelo’ ya Modimo?’ Le tla nna teng fa ka letsatsi le letsatsi re dira maiteko a go itshwara sentle, go bua le go akanya ka ditsela tse Jehofa a tla batlang go di gakologelwa.
Dikgaolo tsa Baebele tse di ka balwang ka December:
^ ser. 8 Lefoko la Sehebera le le reng “kgakologelo” le kaya se se fetang go gopola sengwe. Gape le ka kaya go dira sengwe ka selo se o se gopolang.
^ ser. 8 Fa o batla tshedimosetso e e oketsegileng ka tsholofetso ya Modimo ka botshelo jo bo sa khutleng, bona kgaolo 3 ya buka ya Totatota Baebele e Ruta Eng? e e gatisitsweng ke Basupi ba ga Jehofa.


text:
DINTLHA TSE DI OKETSEGILENG
Sejo sa Morena sa Maitseboa—Tiragalo e e Ketekwang go Tlotla Modimo
BAKERESETE ba laelwa gore ba keteke Segopotso sa loso lwa ga Keresete. Mokete ono gape o bidiwa “dijo tsa maitseboa tsa Morena.” (1 Bakorintha 11:20) Ke eng se se botlhokwa jaana ka one? O tshwanetse go ketekwa leng le gone jang?
Jesu Keresete o ile a tlhoma mokete ono mo bosigong jwa Tlolaganyo ya Bajuda ka 33 C.E. Tlolaganyo e ne e le mokete o o neng o tshwarwa gangwe fela ka ngwaga ka letsatsi la bo14 la kgwedi ya Bajuda ya Nisane. Gore Bajuda ba bone gore letsatsi leo e ne e tlile go nna lefe, go bonala ba ne ba letela letsatsi la dikgakologo (kwa hemisefereng ya bokone) la bosigo le motshegare tse di batlang di lekalekana. Ngwedi o mosha o o tlang morago fela ga paka eno o ne o raya gore ke tshimologo ya kgwedi ya Nisane. Tlolaganyo e ne e tla malatsi a le 14 morago ga ngwedi o mosha, fa letsatsi le sena go phirima.
Jesu o ne a keteka Tlolaganyo le baaposetoloi ba gagwe, a leleka Judase Isekariota, mme morago ga moo a tlhoma Sejo sa Morena sa Maitseboa. Sejo seno se ne sa emisetsa Tlolaganyo ya Bajuda mme ka jalo se tshwanetse go ketekwa gangwe fela ka ngwaga.
Efangele ya ga Mathaio e bega jaana: “Jesu a tsaya senkgwe mme, morago ga go rapela, a se ngathoganya mme, ya re a se naya barutwa ba gagwe, a re: ‘Tsayang, jang. Seno se kaya mmele wa me.’ Gape, a tsaya senwelo mme, ya re a sena go leboga, a se ba naya, a re: ‘Nwang mo go sone, lotlhe; gonne seno se kaya “madi a kgolagano” a me, a a tla tshololelwang ba le bantsi gore ba itshwarelwe maleo.’”—Mathaio 26:26-28.
Bangwe ba dumela gore Jesu o ne a fetola senkgwe gore e nne nama ya gagwe ya mmatota le beine gore e nne madi. Le fa go ntse jalo, mmele wa ga Jesu o ne o sa ntse o feletse fa a ba naya senkgwe. A tota baaposetoloi ba ga Jesu ba ne ba ja nama ya gagwe ya mmatota e bile ba nwa madi a gagwe? Nnyaa, ka gonne seo e ne e tla bo e le go ja nama ya motho e bile e ne e tla bo e le go tlola molao wa Modimo. (Genesise 9:3, 4; Lefitiko 17:10) Go ya ka Luke 22:20, Jesu o ile a re: “Senwelo seno se kaya kgolagano e ntšha ka ntlha ya madi a me, a a tla tshololelwang lona.” A senwelo seo se ile sa nna “kgolagano e ntšha” ka tsela ya mmatota? Seo se ne se ka se ka sa kgonega, ka gonne kgolagano ga se selo se motho a ka kgonang go se tshwara, ke tumalano e e dirwang ke batho.
Ka jalo, seno se raya gore senkgwe le beine ke ditshwantshetso fela. Senkgwe se tshwantshetsa mmele o o itekanetseng wa ga Keresete. Jesu o ile a dirisa senkgwe se se neng se setse se ba neng ba se dirisa fa ba ne ba ja Tlolaganyo. Senkgwe seno se ne se sa tsenngwa sebediso sepe. (Ekesodo 12:8) Baebele e dirisa sebediso go tshwantshetsa boleo kgotsa go bola. Ka jalo, senkgwe se tshwantshetsa mmele o o itekanetseng o Jesu a o ntshitseng setlhabelo. O ne o se na boleo bope.—Mathaio 16:11, 12; 1 Bakorintha 5:6, 7; 1 Petere 2:22; 1 Johane 2:1, 2.
Beine e khibidu e tshwantshetsa madi a ga Jesu. Madi ao a dira gore kgolagano e ntšha e kgone go bereka. Jesu o ile a re madi a gagwe a ile a tshololwa “gore ba itshwarelwe maleo.” Ka jalo, batho ba kgona go nna phepa mo matlhong a Modimo le go tsena mo kgolaganong e ntšha le Jehofa. (Bahebera 9:14; 10:16, 17) Kgolagano eno e dira gore Bakeresete ba ba ikanyegang ba ba 144 000 ba kgone go ya legodimong. Ba tla nna dikgosi le baperesiti teng mme seno se ne se tla felela ka tshegofatso mo bathong botlhe.—Genesise 22:18; Jeremia 31:31-33; 1 Petere 2:9; Tshenolo 5:9, 10; 14:1-3.
Ke bomang ba ba tshwanetseng go ja ditshwantshetso tsa Segopotso? Go a utlwala go swetsa ka go re ke fela ba ba leng mo kgolaganong e ntsha—ke go re, ba ba nang le tsholofelo ya go ya legodimong—ke bone fela ba ba tshwanetseng go ja senkgwe le go nwa beine. Moya o o boitshepo wa Modimo ke one o o ba bontshang gore ba tlhophetswe go ya go nna dikgosi kwa legodimong. (Baroma 8:16) Gape, ba mo kgolaganong ya Bogosi le Jesu.—Luke 22:29.
Go tweng ka ba ba nang le tsholofelo ya go tshelela ruri mo lefatsheng la Paradaise? Ba ikobela taelo ya ga Jesu ya go nna teng mo moketeng wa Sejo sa Morena sa Maitseboa, mme bone ga ba je, ba bogela fela ka tlotlo. Gangwe ka ngwaga, ka Nisane 14 fa letsatsi le sena go phirima, Basupi ba ga Jehofa ba keteka Sejo sa Morena sa Maitseboa. Le mororo go na le batho ba le dikete di le mmalwa fela ba ba ipolelang gore ba na le tsholofelo ya go ya legodimong, mokete ono o botlhokwa mo Bakereseteng botlhe. Ke nako e ka yone mongwe le mongwe a ka akanyang ka lorato lo lo seng kana ka sepe lo re lo bontshitsweng ke Jehofa Modimo le Jesu Keresete.—Johane 3:16.


text:
Bogosi Jwa Modimo ke Eng?
A o ne o ka re ke . . .
sengwe se se mo pelong ya gago?
sekapuo?
puso ya kwa legodimong?
SE BAEBELE E SE RUTANG
“Modimo wa legodimo o tla tlhoma bogosi jo bo se kitlang bo senngwa le ka motlha.”—Daniele 2:44, Thanolo ya Lefatshe le Lesha.
“Re neilwe ngwana wa mosimane; mme [puso e] tla nna mo legetleng la gagwe.”—Isaia 9:6.
KAFA SEO SE KA RE SOLEGELANG MOLEMO KA GONE
Puso e e siameng e e ka go solegelang molemo.—Isaia 48:17, 18.
Mo lefatsheng le lesha le le tlang, re tla nna le botshelo jo bo itekanetseng le boitumelo.—Tshenolo 21:3, 4.
A TOTA RE KA DUMELA SE BAEBELE E SE RUTANG?
Ee, ka ntlha ya mabaka a ka nna mabedi:
Jesu o ne a bontsha se Bogosi jwa Modimo bo tla se dirang. Jesu o ne a ruta balatedi ba gagwe gore ba rapelele Bogosi jwa Modimo gore bo tle le gore thato ya Modimo e dirwe mo lefatsheng. (Mathaio 6:9, 10) Jesu o ne a bontsha kafa thapelo eo e tla arabiwang ka teng.
Fa Jesu a ne a le mo lefatsheng, o ne a fepa batho ba ba tshwerweng ke tlala, a fodisa balwetse le go tsosa baswi! (Mathaio 15:29-38; Johane 11:38-44) Jaaka Mmusi wa Bogosi jwa Modimo, Jesu o ne a re bontsha se Bogosi joo bo tla se direlang babusiwa ba jone.—Tshenolo 11:15.
Maemo a lefatshe a re tlhomamisetsa gore Bogosi jwa Modimo bo tla tloga bo tla. Jesu o ne a bolelela pele gore pele ga Bogosi joo bo tlisa kagiso mo lefatsheng, lefatshe la rona le tla aparelwa ke dintwa, mauba le dithoromo tsa lefatshe.—Mathaio 24:3, 7.
Re bona maemo ao gompieno. Ka jalo, re ka tlhomamisega gore go ise go ye kae Bogosi jwa Modimo bo tla fedisa mathata ao otlhe.
SE O KA AKANYANG KA SONE
Botshelo bo tla nna jang mo pusong ya Bogosi jwa Modimo?
Baebele e araba potso eo mo go PESALEMA 37:29 le ISAIA 65:21-23.


text:
BAEBELE YA RENG?
Boaka
Le fa melao ya go ikanyega mo lenyalong e tlotlomadiwa thata, boaka bo tlhakatlhakanya malapa a mantsi.
Boaka ke eng?
SE BATHO BA SE BUANG
Mo ditsong tse dingwe ga twe monna ke selepe o a adimisanwa e bile batho ga ba tseye seo se le phoso. Mme ba bangwe ga ba lebe lenyalo e le kamano e e nnelang ruri.
SE BAEBELE E SE BUANG
Gantsi Baebele ya re boaka ke fa monna kgotsa mosadi a tlhakanela dikobo le motho yo e seng molekane wa gagwe. (Jobe 24:15; Diane 30:20) Boaka ke selo se se maswe mo matlhong a Modimo. Kwa Iseraele wa bogologolo, motho o ne a bolawa fa a dirile boaka. (Lefitiko 18:20, 22, 29) Jesu o ne a ruta balatedi ba gagwe gore ba tshwanetse go ithiba mo boakeng.—Mathaio 5:27, 28; Luke 18:18-20.
GORENG GO LE BOTLHOKWA?
Batho ba ba dirang boaka ba senya maikano a ba a diretseng balekane ba bone fa ba ne ba nyalana. Gape ba “leofela Modimo.” (Genesise 39:7-9) Boaka bo ka kgaoganya bana le batsadi. Mo godimo ga moo, Baebele e tlhagisa gore “Modimo o tla atlhola . . . baakafadi.”—Bahebera 13:4.
“A lenyalo le tlotlege mo go botlhe, le bolao jwa lenyalo bo nne bo sa leswafala.”—Bahebera 13:4.
A boaka bo fedisa maikano a lenyalo?
SE BAEBELE E SE BUANG
Baebele e letla motho go tlhala fa molekane wa gagwe a tlhakanetse dikobo le motho o sele. (Mathaio 19:9) Seno se raya gore fa molekane yo mongwe a sa ikanyege, molekane yo o seng molato a ka itirela tshwetso ya gore a o a mo tlhala kgotsa nnyaa. Ga go ope yo o tshwanetseng go mo direla tshwetso eno.—Bagalatia 6:5.
Ka fa letlhakoreng le lengwe, lenyalo ke kamano e e nnelang ruri mo Modimong. (1 Bakorintha 7:39) Modimo o tlhoile motho yo o tlhalang ka mabaka a a sa utlwaleng, jaaka gore ga a kgotsofadiwe ke molekane wa gagwe. Ka jalo, tlhalo ke selo se se masisi.—Malaki 2:16; Mathaio 19:3-6.
“Ke lo raya ke re mongwe le mongwe yo o tlhalang mosadi wa gagwe, fa e se ka ntlha ya kgokafalo, o mmaya mo boemong jwa go akafala.” —Mathaio 5:32.
A boaka ke boleo jo bo ka se itshwarelweng?
SE BAEBELE E SE BUANG
Nnyaa. Baebele ya re Modimo o pelotlhomogi mo bathong ba ba ikwatlhayang ba bo ba sokologa mo maleong a bone—a a akaretsang boaka. (Ditiro 3:19; Bagalatia 5:19-21) Tota e bile, Baebele e bua ka banna le basadi ba ba neng ba kgaotsa go dira boaka mme moragonyana ba nna ditsala tsa Modimo.—1 Bakorintha 6:9-11.
Modimo o ne a nna pelotlhomogi mo go Kgosi Dafide wa Iseraele wa bogologolo. Dafide o ne a dira boaka le mosadi wa mongwe wa balaodi ba gagwe ba masole. (2 Samuele 11:2-4) Baebele ya re “selo se Dafide a neng a se dirile [se ne] sa lebega se le bosula” mo Modimong. (2 Samuele 11:27) Fa Dafide a sena go kgalemelwa, o ne a ikwatlhaya mme Modimo a mo itshwarela. Le fa go ntse jalo, Dafide o ne a tshwanelwa ke go lebana le ditlamorago tse di utlwisang botlhoko tsa se a se dirileng. (2 Samuele 12:13, 14) Moragonyana Kgosi Solomone yo o botlhale o ne a gatelela gore “le fa e le mang yo o dirang boaka . . . ga a botlhale.”—Diane 6:32.
SE O KA SE DIRANG
Fa o dirile boaka, o tshwanetse go kopa maitshwarelo mo Modimong le mo molekaneng wa gago. (Pesalema 51:1-5) Tlhoa boaka jaaka Modimo a bo tlhoile. (Pesalema 97:10) Ikemisetse go tila tshedimosetso ya thobalano, go akanya ka boitsholo jo bo sa siamang jwa tlhakanelodikobo, go tshameka ka maikutlo a lorato a motho yo mongwe kgotsa sepe se se ka dirang gore o eletse go tlhakanela dikobo le motho yo e seng molekane wa gago.—Mathaio 5:27, 28; Jakobe 1:14, 15.
Fa molekane wa gago a dirile boaka, tlhomamisega gore Modimo o tlhaloganya kafa o ikutlwang ka gone. (Malaki 2:13, 14) Mo kope gore a go gomotse le go go kaela mme “o tla go tshegetsa.” (Pesalema 55:22) Fa o tlhopha go itshwarela molekane wa gago le go tswelela ka lenyalo la lona, lo tshwanelwa ke go dira ka natla go le nonotsha.—Baefeso 4:32.
Moporofeti Nathane o ne a raya Dafide yo o neng a ikwatlhaya fa a sena go dira boaka a re: “Jehofa le ene o tlogela boleo jwa gago bo feta.” —2 Samuele 12:13.


text:
Ke tla e simolla, ke tla e fetsa.
Ga ke itse gore a o kile wa bona ga..go dutswe
fatshe ka di.camp chairsss.
Banna ba tshwere di cooler boxxx..
Bana le bo sebane-bane le bo mang-mang.
Ke tshwere fa banna ba ba sa tshabeng dilo,
dikakapa!
O tla ba irang?
Nice! (oohh!)
Bontle jwa gagwe o kare letsatsi le le tlhabang
kwa botlhaba
Le phirima kwa Bophirima jaaka e le tlwaedi
Mme ene semelo sa gagwe le sebono sa gagwe
ga se a tlwaelega
Hmmm! (Oohh!)
Ga ke itse gore nka mmitsa mang?
O je monate man!
O rata monate man!
Wa itobetsa man!
Eee, nka mo dira!
Nka mo dira gore..(Oohh!)
Wa tla a ba thulantshe ka ditlhogo,
Ke tshwere jalo Panyasa, Mmaiza, Pablo (Oohh!)
Ditlhogo tsa bona di a opa, di bokete, right!
Re ko monateng, ke nna o, ke tsamaya le ene re
ko ..
Monateng..jaaka go le monate jaana! (Oohh!)
Ke batla go mo dira!
Ke batla go mo dira gore, e re ka moso, ga a
gata dikgato, a ba a gata dikgato..(Oohh!)
Go manate man! Go monate man! (Go monate
man! )
Ga o kgona go mo dira, o ja monate, re
tsamaya, Ja! (Oohh!)
Ba ba tshwanang le rona jaana, ba ntsha
dikgang tse di tshwanang le tse!
Ee! Nka mo dira!
Nka mo dira gore, a ratane leka mokgwa o.ke
mo dirang ka gone! (Oohh!)
Nka mo dira gore, e re ga re dutse jaana, gole
monate jaaka gole monate jaana,
A ba a shebile nna fela..ka gore nna. (Oohh!)
Nka mo dira man!, nka mo dira gore, majita a
thule diroboto man!
Nka mo dira gore marukgwe a emelle fo pele
(Oohh!)
Leina la gagwe ke..o tsamaya ka dibeke tse di.o
palama dikoloi tse di(Oohh!)
O rata monate, ga ke re wa bona.ke raya gore
nka mo dira gore,
Monate e nne oo elelang jaaka mashwi a
dinotshe (Oohh!)
Bona, ga o rata monate, e key a rona e!
Oohh! Aahh! Oohh!


text:
BASHA BA BOTSA JAANA
Nka Dira Jang Gore ke Ikobele Melao ya Batsadi ba Me?
Gongwe o itse basha bangwe ba dingwaga tsa gago ba ba tlang gae masigo, ba ba aparang sengwe le sengwe se ba se batlang le ba ba tsamayang le ditsala tsa bone gongwe le gongwe le ka nako e ba e batlang. Gongwe batsadi ba tshwaregile thata jaana mo ba sa lemogeng se bana ba bone ba se dirang.
Baebele ya re tsela eo ya go godisa bana e ka se atlege. (Diane 29:15) Lebaka la go bo go se na lorato jaana mo lefatsheng, ke ka gonne bontsi jwa batho ba ba bogagapa ba goletse mo malapeng a go neng go itirelwa maratwaepelo.—2 Timotheo 3:1-5.
Go na le go eletsa basha ba ba letlelelwang go dira jaaka ba rata, leka go leba melao e batsadi ba gago ba go beelang yone e le bosupi jwa gore ba a go rata e bile ba a go kgathalela. Fa ba go beela melao e e utlwalang, ba a bo ba etsa Jehofa Modimo yo o neng a raya batho ba gagwe a re:
“Ke tla dira gore o nne le temogo ke bo ke go rute tsela e o tshwanetseng go tsamaya mo go yone. Ke tla naya kgakololo ke go beile leitlho.”—Pesalema 32:8.


text:
KITSISO MO SECHABENG
GO RURIFADIWA GA DIKOPO TSA TLHABOLOLO LEFATSHE KE PHYSICAL PLANNER YO O KWADISITSWENG KA FA MOLAONG.
Sechaba se gakololwa fa molao wa Town and country Planning Act, 2013 o le mo tirisong ebile o tshwanetse go salwa morago. Ka jalo, lo itsisiwe gore ditiro tse di latelang di letleletswe go dirwa ke Physical Planners ba ba kwadisitsweng ka fa molaong fela;
1. Kgaoganyo / go kopanngwa ga ditsha
2. Phetolo tiriso ya setsha
3. Mealo ya ditogamano tsa metse
4. Go sutisiwa ga mabaka aa amantsweng le tiriso ya lefatshe
5. Ikopelo go tlhofofaletswa melawana
Ka jalo, dikopo tsotlhe tse di fa godimo di tshwanetse go isiwa mo Khanseleng di patilwe ke mokwalo wa tshekatsheko le setlankana sa Physical Planner yo o kwadisitsweng ka fa molaong. Go simolola kgwedi ya Phukwi e le 1, 2016, Khansele ya Kweneng e tlaa emisa go amogela dikopo tse di sa saenwang ke Physical Planner o kwadisitsweng
Rre Robert Christopher Maabong Mogala: 5922191 kgotsa email: rbmaabong@gov.bw


text:
Ba-goo-Manyana ba tla okelediwa Poso
01/09/14
Ba-goo-Manyana ba tla okelediwa Poso
Puso e tsere tshwetso ya go atolosa poso ya Manyana, seo e le go oketsa ditirelo tsa poso mo motseng oo. Seo se tlhalositswe ke Mookamedi wa diposo Rre Pele Moleta ko moletlong wa go ipelela dikgafela ko motsing wa Manyana bosheng.
Moletlo o, o ne o tshwerwe ka fa tlase ga sethogo se se reng; go fetolela tsamaiso ngwao ya dikgafela mo bojanaleng. Yare a amogela baeng Kgosi Kebinatshwene Mosielele a tlhalosa fa puso ka nosi e ka se kgone go tlamela batho ba yone botlhe ke sone se go leng botlhokwa go itirela metswedi ya madi
Kgosi a tswelela ka gore ba ipelege
Kgosi a tswelela ka gore ba ipelege ka ba kgonne go ikagela motlobo wa dibuka, thekiso ya Chibuku le tshingwana ya merogo e mo bogaufing e tlogang e direla bangwe ditiro.
Ya re a tswa la gagwe Rre Moleta, a supa fa Botswana Service Bank le Botswana Post ele bana ba motho mo tirisanong, o ne a tlhalosa fa a tlhaloganya fa ba banni ba tsamaa sekgala go latela ditirelo tsa poso. O ne a tlatsa ka gore seo e tla nna selo sa maloba ka gore pele ngwaga o ya fifing poso ya bone e tlabo e atolositswe go ka nna e kgolwane le ditirelo dingwe tla nna motlhofo go bonwa.
Moleta o gakolotse morafe gore ba ithekele matlole a poso ba seka ba ikega mo go diriseng la kgotla
Go supa maiteko a bone Moleta o tlhalositse fa ba isetsa bagodi dituelo kgwedi le kgwedi ko mafelong a feta makgolo a marataro, a re bosheng ba diretse bagodi dikarata tsa kamogelo tse di tla tlhofofatsang kamogelo ya bagodi.
Moleta o gakolotse morafe gore ba ithekele matlole a poso ba seka ba ikega mo go diriseng la kgotla. O ne a supa tshwenyego ka bana ba ba dinalanyana gore ba tsile go busetsa maiteko a bone ko morago ka go inaya tse eseng tsa bone mme a kopa morafhe go ba ema nokeng mo go sireletseng dithoto tsa bone.
Modulasetilo wa Khansele ya Borwa Motlotlegi Leach Tlhomelang ya re a tswa la gagwe a tlhalosa fa puso e rotloetsa ngwao. A leboga Kgosi Mareko Mosielele go sa ipone tsapa go nna nabo mo meletlong e tshwana le e. A boa a leboga Kgosi Kebinatshwene go kabakanya itsholelo ka lefatshe la goo-Manyana le humile meamusu ya bojanala.
Printable version


text:
THUTO 18
Re Thusa Bakaulengwe ba Rona Jang ka Dinako Tsa Mathata?
Fa go nna le masetlapelo, ka bonako fela Basupi ba ga Jehofa ba dira dithulaganyo tsa go namola bakaulengwe ba bone ba ba amegileng. Maiteko ao a bontsha lorato lwa mmatota lo re ratanang ka lone. (Johane 13:34, 35; 1 Johane 3:17, 18) Re ba thusa ka ditsela dife?
Re ntsha meneelo ya madi. Fa go ne go na le leuba le legolo kwa Judea, Bakeresete ba bogologolo ba kwa Antioka ba ne ba romela madi go thusa bakaulengwe ba bone. (Ditiro 11:27-30) Ka tsela e e tshwanang, le rona fa re utlwa gore bakaulengwe ba rona mo dikarolong tse dingwe tsa lefatshe ba mo mathateng, re romela meneelo ya madi ka diphuthego gore ba kgone go thusiwa ka dilo tse ba di tlhokang.—2 Bakorintha 8:13-15.
Re ba naya thuso e ba e tlhokang. Bagolwane ba ba mo lefelong le masetlapelo a diragetseng mo go lone, ba batla leloko lengwe le lengwe la phuthego go tlhomamisa gore botlhe ba babalesegile. Komiti ya namolo e ka etelela pele go abiwa ga dijo, metsi a a phepa, diaparo, bonno le tsa kalafi. Basupi ba le bantsi ba ba nang le bokgoni jo bo tlhokegang, ba ithaopela go dirisa ditshenyegelo tsa bone go ya go thusa mo tirong ya namolo kgotsa go baakanya magae le Diholo Tsa Bogosi tse di senyegileng. Kutlwano e re itumelelang yone mo phuthegong le maitemogelo a re setseng re na le one ka gonne re dira mmogo, a re thusa gore re kgone bona thuso ka bonako le badiri ba ba tlhokegang ka nako eno ya mathata. Le fa gone re thusa “ba ba amanang le rona mo tumelong,” fa go kgonega, re thusa le ba bangwe ba e seng ba bodumedi jwa rona.—Bagalatia 6:10.
Re ba gomotsa ka se ba se tlhokang mo semoyeng le mo maikutlong. Gantsi batho ba ba amilweng ke masetlapelo ba tlhoka go gomodiwa. Ka dinako tse di ntseng jalo, re nonotshiwa ke Jehofa, “Modimo wa kgomotso yotlhe.” (2 Bakorintha 1:3, 4) Re itumelela go bolelela batho bano ba ba tlaletsweng ka ditsholofetso tse di mo Baebeleng, le go ba tlhomamisetsa gore go ise go ye kae, Bogosi jwa Modimo bo tla fedisa masetlapelo otlhe a a re utlwisang botlhoko le a a re bogisang.—Tshenolo 21:4.
Ke ka ntlha yang fa Basupi ba kgona go tsaya kgato ka bonako ka nako ya masetlapelo?
Re ka naya batho ba ba falotseng masetlapelo kgomotso efe e e tswang mo Dikwalong?


text:
KGAOLO 13
Tlotla Mpho ya Botshelo
1. Ke mang yo o re neileng botshelo?
JEHOFA “ke Modimo yo o tshelang.” (Jeremia 10:10) Ke ene a re bopileng e bile o re neile botshelo. Baebele ya re: “O bopile dilo tsotlhe, mme ka ntlha ya thato ya gago di ne tsa nna gone e bile di ne tsa bopiwa.” (Tshenolo 4:11) Jehofa ke ene a re neileng mpho ya botshelo.—Bala Pesalema 36:9.
2. Re tshwanetse go dira eng fa re batla go atlega mo botshelong?
2 Jehofa o dirile gore go nne le dijo le metsi gore re kgone go tswelela re tshela. (Ditiro 17:28) Mme sa botlhokwa, o batla gore re itumelele botshelo. (Ditiro 14:15-17) Re tshwanetse go ikobela melao ya Modimo fa re batla go atlega mo botshelong.—Isaia 48:17, 18.
MODIMO O IKUTLWA JANG KA BOTSHELO?
3. Jehofa o ne a dira eng fa Kaine a ne a bolaya Abele?
3 Baebele e re ruta gore Jehofa o tsaya botshelo jwa mongwe le mongwe wa rona bo le botlhokwa thata. Ka sekai, fa morwa Adame le Efa e bong Kaine, a ne a galefetse monnawe e bong Abele, Jehofa o ne a mo tlhagisa gore a ele tlhoko tsela e a galefang ka yone. Mme Kaine ga a ka a reetsa go na le moo o ne a galefa thata jaana mo a neng a ‘tlhasela Abele monnawe mme a mmolaya.’ (Genesise 4:3-8) Jehofa o ne a otlhaela Kaine se a se dirileng. (Genesise 4:9-11) Ka jalo, bogale le letlhoo di kotsi ka gonne di ka dira gore re nne batho ba ba ratang ntwa kgotsa ba ba setlhogo. Batho ba ba ntseng jalo ba ka se tshelele ruri. (Bala 1 Johane 3:15.) Re tshwanetse go rata batho botlhe gore re kgone go itumedisa Jehofa.—1 Johane 3:11, 12.
4. Molao mongwe o Modimo a neng a o naya Baiseraele o re ruta eng malebana le mpho ya botshelo?
4 Dingwaga di le diketekete morago ga moo, Jehofa o ne a bontsha gore o tsaya botshelo bo le botlhokwa thata fa a ne a naya Moshe Melao e e Lesome. Molao mongwe o ne o re: “O se ka wa bolaya motho.” (Duteronome 5:17) Fa motho a bolaya yo mongwe ka boomo, le ene o ne a bolawa.
5. Modimo o ikutlwa jang ka go senya mpa?
5 Modimo o ikutlwa jang ka kgang ya go senya mpa? Jehofa o tsaya botshelo jwa ngwana yo o iseng a tsholwe bo le botlhokwa fela thata. Molao wa ga Jehofa o ne o laela Baiseraele gore fa mongwe a ka gobatsa mosadi yo o moimana mme ngwana wa gagwe a bo a tlhokafala, motho yoo le ene o ne a tshwanetse go bolawa. (Bala Ekesodo 21:22, 23; Pesalema 127:3) Seno se re bontsha gore go senya mpa go phoso.—Bona Ntlha e e Kwa Bofelong ya 28.
6, 7. Re bontsha Jehofa jang gore re tsaya botshelo bo le botlhokwa thata?
6 Re ka bontsha Jehofa jang gore re tlotla botshelo jwa rona mmogo le jwa batho ba bangwe? Ka go tila go dira sepe fela se se ka tsenyang botshelo jwa rona kgotsa jwa batho ba bangwe mo kotsing. Ka jalo, ga re kitla re dirisa motsoko kgotsa diokobatsi ka gonne re a itse gore di ka re gobatsa le e leng go re bolaya.
7 E re ka Modimo e le ene a re neileng botshelo, re tshwanetse go tshela ka tsela e a e batlang. Ke ka moo re tshwanetseng go tlhokomela mebele ya rona. Fa re sa dire jalo, re tla nna leswe mo matlhong a Modimo. (Baroma 6:19; 12:1; 2 Bakorintha 7:1) Re ka se ka ra re re baobamedi ba ga Jehofa mme gone re sa batle go leba botshelo ka tsela e a bo lebang ka yone. Le fa go ka nna thata go tlogela mekgwa mengwe e e sa siamang, Jehofa o tla re thusa fa re tsaya matsapa ka gonne a bona gore re tsaya botshelo bo le botlhokwa thata.
8. Ke eng se re tshwanetseng go se dira go tlhomamisa gore ga re tsenye botshelo jwa rona kgotsa jwa batho ba bangwe mo kotsing?
8 Re ithutile gore botshelo ke mpho e e botlhokwa thata. Jehofa o a itse gore re tla dira sotlhe se re ka se kgonang go tlhomamisa gore ga re tsenye botshelo jwa rona kgotsa jwa batho ba bangwe mo kotsing. Re dira seno ka go ela tlhoko tsela e re kgweetsang ka yone. Re tila metshameko e e kotsi kgotsa e e tletseng thubakanyo. (Pesalema 11:5) Gape re tlhomamisa gore matlo a rona a babalesegile. Jehofa o ne a laela Baiseraele a re: “Fa go direga gore o age ntlo e ntšha, o direle borulelo jwa gago lobotana lo lo thekeletsang, gore o se ka wa tlisetsa ntlo ya gago molato wa madi ka gonne mongwe yo o wang a ka nna a wa mo go yone.”—Duteronome 22:8.
9. Re tshwanetse go tshwara diphologolo jang?
9 Tota le tsela e re tshwarang diphologolo ka yone e bontsha gore re tlotla botshelo. Jehofa o re letleletse gore re bolaye diphologolo fa e le gore re tlile go ja nama kgotsa go dirisa letlalo la tsone e bile a re re di bolaye fa di batla go re gobatsa. (Genesise 3:21; 9:3; Ekesodo 21:28) Mme gone, ga re a tshwanela go sotla diphologolo kgotsa go di bolaela monate fela.—Diane 12:10.
TLOTLA MADI
10. Re itse jang gore madi ke botshelo?
10 Jehofa o tsaya madi a le boitshepo ka gonne madi ke botshelo. Fa Kaine a sena go bolaya Abele, Jehofa o ne a mo raya a re: “Madi a ga monnao a goela kwa go nna go tswa mo mmung.” (Genesise 4:10) Madi ke botshelo, ke ka moo Jehofa a neng a otlhaya Kaine ka go bo a bolaile Abele. Morago ga Morwalela wa motlha wa ga Noa, Jehofa o ne a bontsha gape gore madi ke botshelo. Jehofa o ne a letlelela Noa le ba lelapa la gagwe gore ba je nama ya diphologolo. O ne a re: “Phologolo nngwe le nngwe e e tsamayang e e tshelang e ka nna ya nna dijo tsa lona. Jaaka go ntse ka dimela tse di tala, ke di lo naya tsotlhe.” Mme go na le selo se le sengwe se Jehofa a neng a ba laela gore ba se ka ba se ja, o ne a re: “Fela nama e e nang le moya wa yone—madi a yone—lo se ka lwa e ja.”—Genesise 1:29; 9:3, 4.
11. Ke taelo efe e Modimo a neng a e naya setšhaba sa Iseraele malebana le madi?
11 Dingwaga di ka nna 800 fa Jehofa a sena go laela Noa gore a se ka a ja madi, o ne a laela batho ba gagwe a re: “Fa e le motho ope wa bomorwa Iseraele kgotsa moagi mongwe wa moeng yo o agileng e le moeng mo gare ga lona yo e reng fa a tsoma a ba a tshwara phologolo ya naga kgotsa nonyane e e ka jewang, foo a a tsholole madi a yone a a bipe ka lorole.” Morago ga moo o ne a re: “Lo se ka lwa ja madi.” (Lefitiko 17:13, 14) Jehofa o ne a batla gore batho ba gagwe ba tlhaloganye gore madi a boitshepo. Ba ne ba ka nna ba ja nama e seng madi. Fa ba bolaya phologolo e ba tlileng go e ja, ba ne ba tshwanetse go tshololela madi a yone mo mmung.
12. Bakeresete ba leba madi jang?
12 Dingwaga di le mmalwa morago ga loso lwa ga Jesu, baaposetoloi mmogo le banna ba bagolwane ba ne ba kopana kwa Jerusalema go tla go dira tshwetso ya gore ke dikarolo dife tsa Molao wa ga Moshe tse Bakeresete ba neng ba sa ntse ba tlhoka go di latela. (Bala Ditiro 15:28, 29; 21:25.) Jehofa o ne a ba thusa gore ba tlhaloganye gore o sa ntse a tsaya madi a le botlhokwa le gore le bone ba ne ba tshwanetse go a tsaya a le boitshepo. Bakeresete ba bogologolo ba ne ba sa tshwanela go ja le go nwa madi kgotsa go ja nama ya phologolo e e sa tshololwang madi sentle. Fa ba ne ba ka tlola taelo eo, go ne go tshwana le fa ba obamela medingwana kgotsa ba akafala. Fa e sa le go tloga ka nako eo, Bakeresete ba boammaaruri ba gana go ja kgotsa go nwa madi. A jaanong dilo di fetogile? Nnyaa, Jehofa o sa ntse a batla gore re tseye madi a le boitshepo.
13. Ke eng fa Bakeresete ba sa dumele go tshelwa madi?
13 A seno se raya gore Bakeresete ba tshwanetse go gana go tshelwa madi? Ee, go ntse jalo. Jehofa a re re se ka ra ja kgotsa ra nwa madi. Fa ngaka e ne e ka go laela gore o se ka nwa bojalwa, a o ne o tla bo tsenya mo mmeleng wa gago ka lemao? Nnyaa! Ka tsela e e tshwanang, taelo ya gore re se ka ra ja kgotsa ra nwa madi e kaya gore ga re a tshwanela go tshelwa madi.—Bona Ntlha e e Kwa Bofelong ya 29.
14, 15. Go botlhokwa go le kana kang gore Mokeresete a tlotle botshelo le go ikobela Jehofa?
14 O ne o tla dira eng fa ngaka e ka go raya e re o tlile go swa fa o sa tshelwe madi? Mongwe le mongwe o tshwanetse go itirela tshwetso ya gore a o tla ikobela taelo ya Modimo kana jang. Bakeresete ba tlotla mpho ya botshelo e bile ba ka dira sengwe se le sengwe se se tlhokegang gore ba nne ba tshela mme gone ga ba kitla ba dumela go tshelwa madi.
15 Re leka ka thata gore re nne le botsogo jo bo siameng mme ga re dumele go tshelwa madi ka gonne re a itse gore botshelo bo botlhokwa thata mo Modimong. Go botlhokwa gore re ikobele melao ya ga Jehofa go na le go leka go lelefatsa botshelo jwa rona ka go tlola melao ya gagwe. Jesu o ne a re: ‘Le fa e le mang yo o batlang go boloka botshelo jwa gagwe bo tla mo latlhegela mme le fa e le mang yo o latlhegelwang ke botshelo jwa gagwe ka ntlha ya me o tla bo bona.’ (Mathaio 16:25) Re ikobela Jehofa ka gonne re mo rata. O itse se se re siametseng mme fela jaaka ene, le rona re tsaya botshelo bo le botlhokwa e bile bo le boitshepo.—Bahebera 11:6.
16. Ke eng fa batlhanka ba Modimo ba mo ikobela?
16 Batlhanka ba ba ikanyegang ba Modimo ba ikemiseditse go ikobela molao wa Modimo o o malebana le madi. Ga ba kitla ba ja kgotsa go nwa madi e bile ga ba kitla ba dumela go tshelwa madi. * Mme ba amogela mekgwa e mengwe ya kalafi e e ka ba thusang gore ba nne ba tshela. Ba a itse gore Mmopi o itse se se re siametseng. A o dumela gore Modimo o itse se se go siametseng?
TSELA YA GO DIRISA MADI E JEHOFA A E AMOGELANG
17. Ke tsela efe ya go dirisa madi e Jehofa a neng a e letleletse kwa Iseraele?
17 Mo Molaong o Modimo a neng a o naya Moshe, go na le karolo e e reng: “Moya wa nama o mo mading, mme nna ka bonna ke a lo beetse mo sebesong gore lo direle meya ya lona tetlanyo, ka gonne madi ke one a dirang tetlanyo ka moya o o mo go one.” (Lefitiko 17:11) Fa Moiseraele a ne a leofile, o ne a ka kopa Jehofa gore a mo itshwarele ka go tlhaba phologolo le go kopa moperesiti gore a kgatshe madi a yone mo aletareng e e mo tempeleng. Eno e ne le yone fela tsela ya go dirisa madi e Jehofa a neng a e letleletse.
18. Setlhabelo sa ga Jesu se dirile gore re nne le tshono efe?
18 Fa Jesu a sena go swa, o ne a fedisa molao oo wa go ntsha ditlhabelo tsa diphologolo mme a ntsha botshelo jwa gagwe kana madi a gagwe gore batho ba kgone go itshwarelwa maleo. (Mathaio 20:28; Bahebera 10:1) Botshelo jwa ga Jesu bo ne bo le botlhokwa thata jaana mo batho ba ileng ba nna le tshono ya go tshelela ruri fa Jehofa a sena go mo tsosetsa kwa legodimong.—Johane 3:16; Bahebera 9:11, 12; 1 Petere 1:18, 19.
19. Re dira eng gore re nne “phepa mo mading a batho botlhe”?
19 Ruri re leboga Jehofa go bo a re neile mpho eno ya botshelo! Mme re batla go bolelela batho gore fa ba dumela mo go Jesu, ba tla bona botshelo jo bo sa khutleng. Re rata batho e bile re tla dira sotlhe se re ka se kgonang go ba ruta kafa ba ka bonang botshelo ka gone. (Esekiele 3:17-21) Mme fela jaaka Paulo, le rona re tla kgona go bua re re: ‘Ke phepa mo mading a batho botlhe, gonne ga ke a ithiba go ba bolelela boikaelelo jotlhe jwa Modimo.’ (Ditiro 20:26, 27) Re bontsha gore re tlotla botshelo le madi ka go bolelela batho ka Jehofa le kafa a tsayang botshelo bo le botlhokwa ka gone.
^ ser. 16 Go bona tshedimosetso e e oketsegileng malebana le go tshelwa madi, bona tsebe 77-79 ya buka ya “Ipolokeng mo Loratong Lwa Modimo” e e gatisitsweng ke Basupi ba ga Jehofa.


text:
SETLHOGO SA KA FA NTLE | A BAEBELE E KA GO THUSA?
Melaometheo e e Thusang Batho Botlhe—Boikanyegi Mo Lenyalong
MOLAOMOTHEO WA BAEBELE: “A lenyalo le tlotlege mo go botlhe, le bolao jwa lenyalo bo nne bo sa leswafala.”—Bahebera 13:4.
MELEMO: Batho ba bangwe ba re mafoko ao a feletswe ke nako. Mme ao ke maaka a matala! Fela jaaka go sa ikanyege go ne go utlwisa botlhoko thata fa Baebele e kwalwa, le gompieno go sa ntse go utlwisa botlhoko.—Diane 6:34, 35.
Jessie, monna yo o nyetseng e bile a na le bana a re: “Go ikanyega mo lenyalong go dirile gore nna le mogatsake re ratane thata re bo re itumele. Boammaaruri ke gore, boikanyegi bo botlhokwa mo lenyalong.” Fa bo seyo go ka nna le mathata a a tla amang le bana!
Ligaya * o batlile a ithubela lenyalo. A re: “Ke ne ka simolola go itsalanya le batho ba ba sa siamang. Seno sa dira gore ke ye diphathing tsa bosigo mme ka se ka ka ikanyega mo monneng wa me.” A botshelo jono bo ne bo mo kgotsofatsa? Ene le monna wa gagwe ba ne ba lwetse ruri e bile a sa itumela gotlhelele. A re: “Fa ke akanya ka nthagaraga e ke itsentseng mo go yone, ke a lemoga gore batsadi ba me ba ne ba nepile fa ba re, ‘Go itlwaelanya le batho ba ba sa siamang go senya mekgwa e e molemo.’”—1 Bakorintha 15:33.
Ligaya o tswelela ka go re: “Pele dilo di senyegela pele, ke ne ka swetsa ka gore ke tlogele mekgwa e e sa siamang mme ke ithute Baebele—mme mo lekgetlong leno ke dira se e se rutang.” Seo se ne sa felela ka eng? Lenyalo la gagwe le ne la se ka la thubega le monna wa gagwe o ne a simolola go dirisana le ene ka bopelontle a bo a mo tlotla. A re: “Baebele e fetotse botshelo jwa me e bile ga ke ikwatlhaele go bo ke tlogetse mekgwa e e bosula le ditsala tse di sa siamang.”
^ ser. 6 Maina mangwe a fetotswe.


text:
JW LIBRARY
Go Tsenya Dibaebele Le go Di Rulaganya mo iOS
Go bala le go ithuta Baebele ke karolo ya konokono ya JW Library.
Latela ditaelo tseno fa o tsenya Dibaebele le fa o di rulaganya:
Go Tsenya Baebele mo Sedirisiweng sa Gago
O kgona go tsenya Dibaebele tse di farologaneng mo sedirisiweng sa gago gore o di bale fa o se mo Internet.
Tobetsa Bible gore o bone maina a dibuka tsa Baebele.
Tobetsa letshwao leno go bona Dibaebele tsa dipuo tse di farologaneng. Dibaebele tse di o di dirisang gangwe le gape di tla tlhagelela kwa godimo mo lenaaneng leno. O ka thaepa puo kgotsa thanolo e e rileng ya Baebele fa o e batla. Ka sekai, thaepa “int” fa o batla Baebele ya Kingdom Interlinear ka Seesemane, kgotsa “port” fa o batla Baebele ya Sepotokisi.
Fa o bona leru fa thoko ga Baebele, seo se raya gore ga o ise o e tsenye mo sedirisiweng sa gago. Tobetsa leru leo fa o batla go e tsenya. Leru leo le tla nyelela fa o sena go tsenya Baebele eo mo sedirisiweng sa gago. Tobetsa Baebele eo gape fa o batla go e bala.
Fa o sa bone Baebele e o e batlang, leka gape mo nakong e e tlang. Dibaebele tse dingwe di tla tsenngwa fa nako e ntse e ya.
Go Ntsha Baebele mo Sedirisiweng sa Gago
O kgona go ntsha Baebele fa o sa tlhole o e tlhoka kgotsa o batla go tsenya sengwe se sele mo sedirisiweng sa gago.
Tobetsa Baebele, go tswa foo tobetsa letshwao la dipuo fa o batla go bona Dibaebele tse di farologaneng. Fa o batla go ntsha Baebele mo sedirisiweng sa gago, e tobetse o bo o isa monwana ka fa molemeng mme go tla tlhaga mafoko a a reng Delete.
Fa go Na le Sengwe se se Fetotsweng mo Baebeleng
Ka dinako tse dingwe go ka nna le sengwe se se fetolwang mo Baebeleng.
Fa se le teng, o tla bona sediko fa thoko ga Baebele eo. Fa o tobetsa Baebele, go tla tlhaga molaetsa o o go bolelelang gore go na le sengwe se se fetotsweng. Tobetsa Download gore o se fetole kgotsa tobetsa Later fa o batla go dira jalo mo nakong e e tlang.
Diphetogo tseno di ile tsa gololwa ka February 2015 mo JW Library 1.4, mme di bereka mo didirisiweng tsa iOS 6.0 kgotsa tse di tlileng morago ga yone. Fa di sa tlhagelele mo sedirisiweng sa gago, tsweetswee latela ditaelo tse di mo setlhogong se se reng “Simolola go Dirisa JW Library mo Didirisiweng Tsa Apple (iOS)” mo karolong e e reng Get the Latest Features.


text:
Ruta Bana ba Gago
Mareko Ga ka A Ineela
MAREKO o ne a kwala nngwe ya dibuka tse nnè tsa Baebele tse di buang ka ga botshelo jwa ga Jesu. Ke buka e khutshwane thata le e e balegang motlhofo tota. Mareko e ne e le mang? A o akanya gore o ne a itse Jesu?— * A re boneng gore ke diteko dife tse di boima tse Mareko a neng a lebana le tsone le go ithuta lebaka la go bo a sa ka a ineela go nna Mokeresete.
Mareko o umakiwa la ntlha mo Baebeleng ka leina morago ga gore Kgosi Herode Ageripa a latlhele moaposetoloi Petere mo kgolegelong. Bosigo bongwe moengele o ne a golola Petere, mme ka bonako fela o ne a ya kwa ntlong ya ga mmagwe Mareko e bong Marea, yo o neng a nna kwa Jerusalema. Petere o ne a gololwa mo kgolegelong dingwaga di ka nna lesome fa Jesu a sena go bolawa ka Tlolaganyo ya 33 C.E.—Ditiro 12:1-5, 11-17.
A o itse gore ke ka ntlha yang fa Petere a ne a ya kwa ntlong ya ga Marea?—Gongwe e ne e le ka gonne a ne a itse ba lelapa la ga Marea e bile a ne a itse gore barutwa ba ga Jesu ba ne ba tshwara dipokano mo ntlong ya ga Marea. Ntsalae Mareko e bong Barenabase, o ne a na le lobaka lo loleele e le morutwa, fa e sa le ka Moletlo wa Pentekosete ya 33 C.E. Baebele e umaka gore o ne a bontsha bopelotshweu ka nako ya Moletlo oo go thusa barutwa ba basha. Ka jalo, Jesu o tshwanetse a bo a ne a itse Barenabase le ba losika lwa gagwe—Marea le Mareko.—Ditiro 4:36,37; Bakolosa 4:10.
Mo Efangeleng ya gagwe, Mareko o ne a kwala gore mo bosigong jwa fa Jesu a ne a tshwarwa, go ne go na le lekawana lengwe le le neng le apere seaparo “mo mmeleng wa lone o o sa ikategang.” Mareko o ne a kwala gore fa baba ba ne ba tshwara Jesu, lekawana leno le ne la tshaba. O akanya gore lekawana leno e ne e le mang?—Go bonala fa ruri e ne e le Mareko! Ka jalo, fa Jesu le baaposetoloi ba gagwe ba ne ba tsamaya go setse go le thari mo bosigong joo, go bonala Mareko a ne a apara seaparo seo ka bonako a bo a ba sala morago.—Mareko 14:51, 52.
Eleruri Mareko o ne a tle a dirisane le batlhanka ba Modimo le go bona ditiragalo tse di botlhokwa tse di amanang le boikaelelo jwa Modimo. Gongwe o ne a le teng fa moya o o boitshepo o ne o tshololwa ka Pentekosete ya 33 C.E., mme o ne a atamalane thata le batlhanka ba ba ikanyegang ba Modimo ba ba jaaka Petere. Mme gape o ne a tsamaya mmogo le ntsalae e bong Barenabase, yo o neng a thusa Saulo ka go mo itsise Petere dingwaga di ka nna tharo fa Jesu a sena go iponatsha mo go Saulo ka ponatshegelo. Dingwaga di le dintsi morago ga moo, Barenabase o ne a romelwa kwa Tareso go ya go senka Saulo.—Ditiro 9:1-15, 27; 11:22-26; 12:25; Bagalatia 1:18,19.
Ka 47 C.E., Barenabase le Saulo ba ne ba tlhophiwa go dira tiro ya borongwa. Ba ne ba tsaya Mareko gore a tsamaye mmogo le bone, mme ka ntlha ya mabaka mangwe a a sa tlhalosiwang, moragonyana Mareko o ne a ba tlogela mme a boela gaabo kwa Jerusalema. Saulo yo o neng a itsege ka leina la gagwe la Seroma e bong Paulo, o ne a galefile. Mme ga a ka a itlhokomolosa se a neng a se leba e le go palelwa thata ga ga Mareko.—Ditiro 13:1-3, 9, 13.
Fa Paulo le Barenabase ba boa kwa loetong lwa bone la borongwa, ba ne ba bega ka katlego e e itumedisang e ba ileng ba nna le yone. (Ditiro 14:24-28) Dikgwedi moragonyana, Paulo le Barenabase ba ne ba rulaganya go boela kwa ba neng ba rerile gone le go etela barutwa ba basha. Barenabase o ne a batla go tsaya Mareko gore a tsamaye le bone, mme a o a itse gore Paulo o ne a akanya eng ka seo?— O “ne a sa bone go tshwanela” ka gonne pelenyana Mareko o ne a ba tlogetse mme a boela gaabo. Ruri se se ileng sa direga moragonyana se ile sa utlwisa Mareko botlhoko!
Paulo le Barenabase ba ne ba kgaogana morago ga “kgalefelano e e botlhoko.” Barenabase o ne a tsamaya le Mareko go ya go rera kwa Kupero, mme Paulo a tlhopha Silase ba bo ba etela barutwa ba basha, fela jaaka go ne go rulagantswe kwa tshimologong. A bo Mareko a tshwanetse a bo a ne a utlwile botlhoko jang ne go bo a bakile mathata fa gare ga ga Paulo le Barenabase!—Ditiro 15:36-41.
Ga re itse lebaka la go bo pelenyana Mareko a ile a boela gae. Gongwe o ne a na le lebaka le le utlwalang. Mme gone, go bonala Barenabase a ne a tlhomamisegile gore seo se ka se tlhole se direga gape. Mme o ne a nepile. Mareko ga a ka a ineela! Moragonyana o ne a dira tiro ya borongwa le Petere kwa Babelona eo e neng e le kgakala le gagabo. Fa a le koo, Petere o ne a romela ditumediso, a oketsa ka gore: “Le Mareko morwaake o a lo dumedisa.”—1 Petere 5:13.
Petere le Mareko ba ne ba nna le botsalano jo bo atamalaneng thata ka go bo ba ne ba direla Modimo mmogo! Seno se bonala sentle thata fa re bala Efangele ya ga Mareko. Mo go yone Mareko o bolela se Petere a mmoleletseng sone ka dilo tse a di boneng ka nako ya bodiredi jwa ga Jesu. Ka sekai, bapisa dipego tse di buang ka sefefo kwa Lewatleng la Galalea. Mareko o tlhalosa dintlha tse di oketsegileng malebana le gore Jesu o ne a robetse kae mo mokorong le gore o ne a robetse mo godimo ga eng, dilo tse motho yo o tshwarang ditlhapi jaaka Petere a neng a ka di lemoga. Ke eng fa re sa iponele seno ka borona ka go bala le go bapisa dipego tseno tsa Baebele tse di mo go Mathaio 8:24; Mareko 4:37,38; le Luke 8:23?
Moragonyana fa Paulo a ne a tshwerwe kwa Roma, o ne a akgolela Mareko go mo ema nokeng ka boikanyegi. (Bakolosa 4:10, 11) Mme fa Paulo a ne a golegilwe koo gape, o ne a kwalela Timotheo le go mo kopa gore a tle le Mareko, o ne a tlhalosa jaana: “O mosola mo go nna mo go direleng.” (2 Timotheo 4:11) Eleruri Mareko o ne a kgona go direla Modimo ka ditsela tse di kgethegileng ka gonne o ne a se ka a ineela!
^ ser. 3 Fa o bala le ngwana, letshwao la thaladi le go gakolola gore o eme mme o kgothaletse ngwana go ntsha maikutlo a gagwe..


text:
BOTSHELO JWA BOKERESETE
A o Dirisa Dikarata Tsa go Ikgolaganya le Rona Tsa JW.ORG?
Tiro ya rona ya go rera e a potlaka fa pitlagano e e kgolo e ntse e atamela. (Dia 24:11, 12, 20) Gore re kgone go thusa batho, re ka dirisa dikarata tsa go ikgolaganya le rona go itsise batho ka Lefoko la Modimo le ka website ya rona. Karata eno e na le khouto e e go isang kwa bidiong ya Ke Eng fa o Tshwanetse go Ithuta Baebele? le tshedimosetso e e thusang motho go itse mo go oketsegileng kgotsa go kopa thuto ya Baebele. Batho bangwe ga ba batle go tsaya dikgatiso tsa rona mme ga ba na bothata le go tsena mo jw.org, ka jalo ba neye karata eno. Le fa go ntse jalo, o se ka wa naya batho ba ba sa bontsheng kgatlhego dikarata tseno.
O ka ngoka kgatlhego ya mongwe ka nako nngwe le nngwe fela ka go mo raya o re: “Ke na le sengwe se nka ratang go go se naya. Karata eno e go isa kwa website e e nang le tshedimosetso ya mahala le dibidio tse di buang ka dilo tse di farologaneng.” (Joh 4:7) E re ka dikarata tseno di le dinnye, o ka tsamaya ka tsone ka metlha gore o kgone go di naya batho ba o kopanang le bone.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
2 Petere 3:1-18
3 Baratwa, leno jaanong ke lekwalo la bobedi le ke le lo kwalelang, le mo go lone, jaaka mo go la me la ntlha,+ ke kurusang bokgoni jwa lona jwa go akanya jo bo phepa e le go lo gakolola,+2 gore lo gakologelwe mafoko a a neng a buiwa pelenyana ke baporofeti+ ba ba boitshepo le taolo ya Morena le Mmoloki ka baaposetoloi+ ba lona.3 Gonne sa ntlha lo itse seno, gore mo metlheng+ ya bofelo go tla tla basotli+ ka go sotla ga bone, ba tswelela go ya ka dikeletso+ tsa bone4 mme ba re:+ “Go kae go nna gone mono ga gagwe+ mo go solofeditsweng? Aitsane, go tswa letsatsing le borraaronamogologolwane ba neng ba robala mo losong ka lone, dilo tsotlhe di sa ntse di ntse jaaka go tswa kwa tshimologong+ ya popo.”5 Gonne, go ya ka keletso ya bone, ntlha eno ga ba kgone go e lemoga, gore go ne go na le magodimo+ go tswa bogologolong le lefatshe le eme le kitlane go tswa mo metsing+ e bile le le mo gare ga metsi+ ka lefoko la Modimo;6 mme lefatshe la nako eo le ne la senngwa ka dilo tseo fa le ne le rwalelelwa ka metsi.+7 Mme magodimo+ le lefatshe+ tse di gone jaanong di boloketswe molelo+ ka lone lefoko leo e bile di beilwe go ya letsatsing la katlholo+ le la go senngwa ga baikepi.+8 Le fa go ntse jalo, lo se ka lwa tlhoka go lemoga ntlha eno e le nngwe fela, baratwa, gore letsatsi le le lengwe mo go Jehofa le ntse jaaka dingwaga di le sekete le dingwaga di le sekete di ntse jaaka letsatsi+ le le lengwe.9 Jehofa ga a bonya mabapi le tsholofetso+ ya gagwe, jaaka batho bangwe ba tsaya gore ke bonya, mme o pelotelele le lona ka gonne ga a eletse gore ope a senngwe mme o eletsa gore botlhe ba fitlhe mo boikwatlhaong.+10 Le fa go ntse jalo letsatsi+ la ga Jehofa le tla tla jaaka legodu,+ le mo go lone magodimo a tla fetang+ ka modumo o o sumang,+ mme dilo tse di a bopang e re ka di tla bo di le mogote thata di tla nyerologa,+ mme lefatshe+ le ditiro tse di mo go lone di tla senolwa.+11 E re ka dilo tseno tsotlhe di tshwanetse tsa nyerologa jalo, ana lo tshwanetse go nna batho ba mofuta ofe mo ditirong tse di boitshepo tsa boitshwaro le ditiro tsa boineelo jwa bomodimo,12 lo letetse+ e bile lo ntse lo akantse thata ka go nna gone ga letsatsi la ga Jehofa,+ le mo go lone magodimo ka a tla bo a le mo molelong a tla nyerologang+ le dilo tse di a bopang ka di tla bo di le mogote thata di tla nyerologang!13 Mme go na le magodimo+ a masha le lefatshe+ le lesha tse re di letetseng go ya ka tsholofetso ya gagwe, mme ruri go tla nna tshiamo mo go tsone.+14 Ka gone, baratwa, e re ka lo letetse dilo tseno, dirang bojotlhe jwa lona gore kwa bofelong a lo fitlhele lo se na selabe+ lo se na molato e bile lo le mo kagisong.+15 Mo godimo ga moo, tsayang bopelotelele jwa Morena wa rona e le poloko, fela jaaka mokaulengwe wa rona yo o rategang Paulo go ya ka botlhale+ jo a bo filweng le ene+ a lo kwaletse,16 a bua ka dilo tseno jaaka a dira le mo makwalong otlhe a gagwe. Le fa go ntse jalo, mo go one go na le dilo dingwe tse di thata go tlhaloganngwa, tse ba ba sa rutwang le ba ba sa nitamang ba di sokamisang, jaaka ba dira le ka Dikwalo+ tse dingwe tsotlhe, gore ba senngwe.17 Jalo, lona baratwa, ka lo na le kitso+ eno go sa le gale, nnang lo itisitse gore lo se ka lwa ya le bone ka go fapoga ga batho ba ba tlhokomologang molao mme lwa wa mo go nitameng+ ga lona.18 Nnyaa, mme tswelelang lo gola mo bopelonoming jo bo sa re tshwanelang le mo kitsong ya Morena wa rona le Mmoloki Jesu Keresete.+ Kgalalelo e nne go ene jaanong le go ya letsatsing la bosafeleng.+


text:
BAITHUTI BA GA JAANONG
Go nna moithuti
Go botlhokwa gore o rulaganyetse kwa pele ka go sola dithuto tsa gago molemo o sa ntse o na le nako e ntsi ya metshameko, dilo tsa go itlosa bodutu le ya go itumela le ditsala. Mo segokeng seno, o tla bona tshedimosetso yotlhe e o e tlhokang ka khalendara ya dithuto ya YBB, jaaka matlha le dintlha ka botlalo tsa go ikwadisa, meletlo ya kalogo le ditlhatlhobo. Go go thusa gore o kgone go rulaganya tiro ya gago le go tshameka ka botlalo mo kotareng nngwe le nngwe, segoke seno se go isa gape kwa dibukeng tsa ngwaga tsa kakaretso tsa manaanethalo a dithuto a Khampase ya Mafikeng, Khampase ya Potchefstroom le Khamphase ya Khutlotharo ya Lekwa.
Segoke seno gape se go thusa go bona ditirelo tse di farologaneng tse di mosola mo ithaneteng tse di ka go bolokelang nako, jaaka go ikwadisa, go botsa dipotso ka akhaonto ya gago le go botsa ka tsa thuto, e bile o ka kgona go bona direkoto tsa gago tsa baithuti le dipholô tsa ditlhatlhobo.
Dilo tse dingwe tse di mosola tse o ka kgonang go di bona ke VUMA! le Tikatikwe ya Mekgele-Tiro:


text:
Botswana: Ora esatta nelle più importanti città
Gaborone - Francistown - Selebi Pikwe - Molepolole - Serowe - Maun - Kanye - Mochudi - Mahalapye - Mogoditshane - Palapye - Lobatse - Tshabong - Ghanzi - Tonota - Thamaga - Ramotswa - Mosopa - Letlhakane - Kasane - Gabane - Werda - Tobane - Shakawe - Sehithwa - Sefophe - Rakops - Pilane - Pandamatenga - Otse - Orapa - Nokaneng - Nata - Mopipi - Mookane - Maunatlala - Mogapi - Mmathubudukwane - Mathathane - Letlhakeng - Lehututu - Khudumelapye - Kang - Kalamare - Hukuntsi - Gweta - Dutlwe - Dekar - Botlhapatlou - Bokaa - Mmopone - Tshimoyapula - Tshane - Tlokweng - Shoshong - Serule - Nojane - Moremi - Mogapinyana - Mathambgwane - Masunga - Makalamabedi - Kurametsi - Khuis - Kavimba - Kachikau - Gobojango - Goa - Bonwapitse - Bokspits - Bobonong - Boatlaname - Good Hope - Mogobane - Mabolwe - Mogorosi - Kweneng - Paje - Moiyabana - Tewane


text:
KITSISO MO SECHABENG
KEMISO YA GO AMOGELA DIKOPO TSA TLHABOLOLO LEFATSHE KO MOGODITSHANE.
Sechaba se itsesewe gore mo bokopanong jwa Khansele ya Kweneng District ya Phukwi ele 25 go fitlha Phatwe a le 8, 2016, Khansele e ile ya tsaya tshweetso ya go atolosa kemiso mo dikopong tsa tlhabololo lefatshe mo sekhutlwaneng sa lefatshe mo tseleng ya PIII (go simolola fa marekisetsong a Pula Spar go ya go tsena fa marakanelong a tsela ya Gabane) go ya kwa go Sedimonthole a le 30, 2016.
Mabaka ke go thusa Khansele go sekaseka le go tokafatsa tiriso ya lefatshe ya kgaolo e.Khansele jaanong etla amogela dikopo go simolola kgwedi ya Firikgong e tlhola gangwe (1) 2017.
Fa o batla go itse go feta fa o ka etela Khansele potlana ya Mogoditshane/Thamaga ko ofising ya ga Principal Physical Planner I kana wa leletsa megala ee latelang;
Mme Kesego Kgarathi Mogala: 3105615 Email: kkgarathi@gov.bw


text:
A Tota Diabolo o Teng?
Karabo ya Baebele
Ee, Diabolo o teng. Ke “mmusi wa lefatshe,” sebopiwa sa semoya se se neng sa nna boikepo sa bo sa tsuologela Modimo. (Johane 14:30; Baefeso 6:11, 12) Baebele e senola botho jwa ga Diabolo ka maina le mafoko ano a a latelang:
Satane, e e kayang “Moganetsi.”—Jobe 1:6.
Diabolo, e e kayang “Motho yo o senyang ba bangwe leina.”—Tshenolo 12:9.
Noga, e mo Baebeleng e kayang “Motsietsi.”—2 Bakorintha 11:3.
Moraedi.—Mathaio 4:3.
Moaki.—Johane 8:44.
Ga se bosula jo bo mo mothong
Bangwe ba tsaya gore Satane Diabolo ke bosula bongwe jo bo mo mothong. Le fa go ntse jalo, Baebele e na le pego e mo go yone Modimo a neng a bua le Satane. Modimo o itekanetse, ka jalo o ne a ka se ka a bua le karolo nngwe e e bosula mo go ene. (Duteronome 32:4; Jobe 2:1-6) Ka tsela e e tshwanang, Satane o ne a raela Jesu, yo o se nang boleo. (Mathaio 4:8-10; 1 Johane 3:5) Ka jalo, Baebele e bontsha gore Diabolo o teng mme ga se bosula jo bo mo mothong.
A re tshwanetse go gakgamadiwa ke gore batho ba le bantsi ga ba dumele gore Diabolo o teng? Nnyaa le e seng, ka gonne Baebele ya re Satane o dirisa maano a boferefere gore a fitlhelele maikaelelo a gagwe. (2 Bathesalonika 2:9, 10) Lengwe la maano a magolo a a sa bolong go a dirisa ke go foufatsa batho ba le bantsi gore ba se ka ba dumela gore tota o teng.—2 Bakorintha 4:4.
Dilo tse dingwe tse di seng boammaaruri ka ga Diabolo
Se se seng boammaaruri: Lusifa ke leina le lengwe la ga Diabolo.
Boammaaruri: Lefoko la Sehebera le mo Dibaebeleng tse dingwe le ranotsweng go twe “Lusifa” le kaya “yo o phatsimang.” (Isaia 14:12) Ditemana tse di dikologileng temana eno di bontsha gore lefoko leno le kaya puso kgotsa dikgosi tse di latelanang go ya ka losika tsa Babelona, e Modimo a neng a tla e kokobetsa ka ntlha ya go ikgodisa ga yone. (Isaia 14:4, 13-20) Mafoko “yo o phatsimang” a ne a dirisiwa go sotla puso ya Babelona e e neng e tla menolwa.
Se se seng boammaaruri: Modimo o dirisa Satane go atlhola batho.
Boammaaruri: Diabolo ke mmaba wa Modimo, ga se motlhanka wa gagwe. Satane Diabolo o ganetsa batho ba ba direlang Modimo e bile o ba latofatsa ka maaka.
Ithute mo go Oketsegileng
Totatota Baebele e Ruta Eng?
A Modimo O ne A Batla Gore Maemo a Nne Jaana?
O ka tswa o ipotsa gore ke eng fa mathata a le mantsi thata jaana gompieno. A o ne o itse gore Baebele ya re go tla nna le phetogo ya mmatota le gore o ka solegelwa molemo?


text:
TONA O LEKOLA BANNI BA MOGOME-MOKGWARE
22/01/16
Tona wa tsa mafatshe a sele mme ebile ele Mopalamente wa Serowe Borwa Dr. Pelonomi Venson Moitoi o ne a buisa banni ba Mogome le Mokgware kwa motseng wa Mokgware kgwedi ya Hirikgong e tlhola malatsi ale matlhano monongwaga.
TONA O LEKOLA BANNI BA MOGOME-MOKGWARE
Tona wa tsa mafatshe a sele mme ebile ele Mopalamente wa Serowe Borwa Dr. Pelonomi Venson Moitoi o ne a buisa banni ba Mogome le Mokgware kwa motseng wa Mokgware kgwedi ya Hirikgong e tlhola malatsi ale matlhano monongwaga.
Fa a rolela Tona pego ya motse wa bone, Modulasetilo wa VDC ya Mokgware Rre Molatedi Motlhagodi o tlhalositse fa ba lebogela lenaneo la Ipelegeng le le Dirang sentle mo bogompienong. O tlhalositse fa go nnile le katoloso ya ntlo ya morutabana le kokelo. Mme le fa go ntse jalo, ba ngongoregetse letlhoko la metsi, mooki le tsela ya Mogome-Mokgware e e sa jeseng diwelang.
Fa a tsibogela kopo ya tsela ya Mogome-Mokgware, Tona o tlhaloseditse banni ba kgaolo eo fa a fetiseditse kopo ya bone ko Palamenteng mme ebile e kgarameleditswe ko ngwageng wa 2018. Le fa go ntse jalo, o soloheditse banni ba kgaolo eo fa seemo sa letlhoko la metsi se tla tokafala mo kgweding tse nne.
Tona o ne gape a rolela banni ba kgaolo ya gagwe hutshe ka kemonokeng ya bone mo dikolo tse di potlana tsa Mogome le Mokgware tse go bolelwang fa maduo a tsone ele a a kwa godimo thata. O ne gape a lebogela badirela-puso tirisano mmogo le dikarabo tse di maleba tse ba di roletseng kgaolo ya gagwe.
Modulasetilo wa khansele potlana ya Palapye mme ebile ele Mokhanselara wa Mogome-Mokgware, Motlotlegi Lesedi Phuthego o ne a leboga Tona Dr. Moitoi ka go bo a diragaditse tsholofetso ya go ba lekola mo metseng ya bone.
Motlotlegi o ne gape a rotloetsa banni ba kgaolo ya gagwe go nna ba tshologela mokgosi diphuthego tsa Kgotla ka a tlhalosa fa diphetogo tsa kgaolo ya bone di simologa mo bokopanong jwa Kgotla.
KA: CHARLOTTE SENTO
Printable version


text:
KAROLO 4
Ditlamorago Tsa go Reetsa Satane e Ile ya Nna Dife?
Adame le Efa ga ba a ka ba ikobela Modimo, ka jalo ba ile ba swa. Genesise 3:6, 23
Efa o ile a reetsa noga mme a ja leungo. Morago ga moo, o ne a le naya Adame, mme le ene a le ja.
Se ba se dirileng se ne se le phoso—e ne e le boleo. Modimo o ne a ba leleka mo legaeng la bone la Paradaise.
Botshelo jo bone le bana ba bone ba neng ba bo tshela bo ne bo le thata. Ba ne ba tsofala mme ba swa. Ga ba a ka ba ya kwa lefelong lengwe la moya; ba ne ba sa tlhole ba le teng.
Baswi ga ba tshele, ba tshwana fela le lorole. Genesise 3:19
Rotlhe re a swa ka gonne re tswa mo go Adame le Efa. Baswi ga ba kgone go bona kgotsa go utlwa kgotsa go dira sepe fela.—Moreri 9:5, 10.
E ne e se boikaelelo jwa ga Jehofa gore batho ba swe. Ka jalo, go ise go ye kae o tla tsosa batho botlhe ba ba suleng. Fa ba ka mo reetsa, ba tla tshelela ruri.
Ithute mo go Oketsegileng
DIKGANG TSE DI TSWANG KWA MODIMONG!
Boikaelelo Jwa Modimo ke Eng ka Lefatshe?
Baebele e tlhalosa gore ke eng fa Modimo a ile a bopa lefatshe, pogo e tla fela leng le gore mo isagweng o ikaeletse go dira eng ka lefatshe le ba ba nnang mo go lone.
DIKGANG TSE DI TSWANG KWA MODIMONG!
Go na Le Tsholofelo Efe ka Baswi?
Go direga eng ka rona fa re swa? A re tla tsamaya re bona baratiwa ba rona ba ba suleng?


text:
O ka Dira Eng Gore o Tlhaloganye Baebele?
Karabo ya Baebele
Baebele ka boyone e tlhalosa se o ka se dirang gore o e tlhaloganye. Go sa kgathalesege gore o godisitswe jang, molaetsa wa Modimo o o mo Baebeleng ‘
ga o thata go le kalo mo go wena, e bile ga o kgakala.’—Duteronome 30:11.
Ditsela tsa go tlhaloganya Baebele
Nna le boikutlo jo bo siameng. Tsaya Baebele e le Lefoko la Modimo. Ikokobetse ka gonne Modimo o ganetsa ba ba mabela. (1 Bathesalonika 2:13; Jakobe 4:6) Le fa go ntse jalo, o se ka wa dumela sengwe le sengwe fela—Modimo o batla gore o dirise ‘
maatla a gago a go akanya.’—Baroma 12:1, 2.
Rapelela botlhale. Mo go Diane 3:5, Baebele ya re: “
O se ka wa ikaega ka tlhaloganyo ya gago.” Go na le moo, ‘
nna o kope Modimo’ botlhale jwa go tlhaloganya Baebele.—Jakobe 1:5.
Ithute ka metlha. O tla solegelwa molemo thata fa o ithuta Baebele ka metlha go na le fa o e ithuta sewelo fela.—Joshua 1:8.
Ithute ka ditlhogo. Go ithuta ka ditlhogo, mo o ka go dirang ka go sekaseka se Baebele e se buang ka kgang nngwe, ke tsela e e molemo ya go ithuta se Dikwalo di se rutang. Simolola ka se go ka tweng ke “
dithuto tsa motheo,” go tswa foo o bo o “
fetela kwa dithutong tse di tseneletseng (tse di tiileng).” (Bahebera 6:1, 2, Easy-to-Read Version) O tla bona gore o ka kgona go bapisa ditemana o bo o lemoga gore dikarolo dingwe tsa Baebele di tlhalosa tse dingwe, tota le dikarolo tse di “
thata go tlhaloganngwa.”—2 Petere 3:16.
Kopa thuso mo bathong ba bangwe. Baebele e re kgothaletsa go batla thuso mo bathong ba bangwe ba ba tlhaloganyang Baebele. (Ditiro 8:30, 31) Basupi ba ga Jehofa ba ithaopela go tshwarela batho thuto ya mahala ya Baebele. Fela jaaka Bakeresete ba bogologolo, ba dirisa Baebele go thusa ba bangwe go lemoga se tota Baebele e se rutang.—Ditiro 17:2, 3.
Dilo tse o sa di tlhokeng
Go nna botlhale thata kgotsa go rutega. Baaposetoloi ba ga Jesu ba ba 12 ba ne ba tlhaloganya Dikwalo e bile ba di ruta batho ba bangwe, tota le fa bangwe ba ne ba tsaya baaposetoloi e le “
banna ba ba sa rutegang e bile e le batho fela.”—Ditiro 4:13.
Madi. O ka ithuta mahala se Baebele e se rutang. Jesu o ne a raya barutwa ba gagwe a re: “
Lo amogetse mahala, nayang mahala.”—Mathaio 10:8.


text:
KAROLO 9
Jeremia Ga a Ka a Tlogela go Bua ka Jehofa
Ka dinako tse dingwe batho ba a re tshega kgotsa ba a re galefela fa re bua le bone ka Jehofa. Se se ka dira gore re batle go tlogela go bua ka Modimo. A o kile wa ikutlwa jalo?— Baebele e re bolelela ka lekawana lengwe le le neng le rata Jehofa mme la batla le tlogela go bua ka ene. Leina la gagwe e ne e le Jeremia. A re ithute se sengwe gape ka ene.
Fa Jeremia e ne e le lekawana, Jehofa o ne a mo raya a re a ye go bolelela batho gore ba tlogele go dira dilo tse di bosula. Go ne go le thata gore Jeremia a dire seo e bile o ne a boifa. O ne a raya Jehofa a re: ‘Ga ke itse gore ke reng. Ke mosimanyana fela.’ Mme Jehofa o ne a mo raya a re: ‘O se ka wa boifa. Ke tla go thusa.’
Ka jalo, Jeremia o ne a simolola go bolelela batho gore ba tla otlhaiwa fa ba sa tlogele go dira dilo tse di bosula. A o akanya gore batho ba ne ba dira se Jeremia a neng a ba bolelela sone?— Nnyaa. Ba ne ba mo tshega le go mo galefela. Ba bangwe ba ne ba batla go mmolaya! O akanya gore Jeremia o ne a ikutlwa jang?— O ne a boifa mme a bo a re: ‘Nka se tlhole ke bua ka Jehofa.’ A mme tota o ne a tlogela?— Nnyaa ga a ka a tlogela. O ne a rata Jehofa thata, ka jalo o ne a sa kgone go tlogela go bua ka ene. Mme ka gonne Jeremia ga a ka a tlogela go bua ka Jehofa, Jehofa o ne a mo sireletsa.
Ka sekai, ka nako nngwe, banna bangwe ba ba bosula ba ne ba latlhela Jeremia mo teng ga khuti e e kwa teng e e tletseng seretse. O ne a se na dijo le metsi. Banna bao ba ne ba batla go tlogela Jeremia koo gore a swe. Mme Jehofa o ne a mo thusa mme a tswa mo khuting eo!
O ka ithuta eng ka se Jeremia a se dirileng?— Le fa ka dinako tse dingwe a ne a boifa, ga a ka a tlogela go bua ka Jehofa. Fa o bua ka Jehofa, batho ba ka nna ba go tshega kgotsa ba go galefela. Seo se ka nna sa dira gore o tlhabiwe ke ditlhong kgotsa sa dira gore o boife. Mme o se ka wa tlogela go bua ka Jehofa. Ka dinako tsotlhe o tla go thusa, fela jaaka a thusitse Jeremia.